title: 2007/124/ΕΚ,ΕυͿατόμ: Απόφαση του Συμβουλίου, της 12ης Φεβρουαρίου 2007 , για τη θέσπιση, κατά την περίοδο 2007 έως 2013, του ειδικού προγράμματος Πρόληψη, ετοιμότητα και διαχείριση των συνεπειών της τρομοκρατίας και άλλων κινδύνων που συνδέονται με την ασφάλεια , ως μέρος του γενικού προγράμματος Ασφάλεια και προστασία των ελευθεριών

text:
               24.2.2007

               EL

               Επίσημη Εφημερίδα της Ευρωπαϊκής Ένωσης

               L 58/1

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 12ης Φεβρουαρίου 2007
   για τη θέσπιση, κατά την περίοδο 2007 έως 2013, του ειδικού προγράμματος «Πρόληψη, ετοιμότητα και διαχείριση των συνεπειών της τρομοκρατίας και άλλων κινδύνων που συνδέονται με την ασφάλεια», ως μέρος του γενικού προγράμματος «Ασφάλεια και προστασία των ελευθεριών»
   (2007/124/ΕΚ, Ευρατόμ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,
   τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 203,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Η πρόληψη, η ετοιμότητα και η διαχείριση των συνεπειών της τρομοκρατίας και άλλων κινδύνων που συνδέονται με την ασφάλεια είναι ουσιώδεις πτυχές της προστασίας των ανθρώπων και της υποδομής ζωτικής σημασίας εντός του χώρου ελευθερίας, ασφάλειας και δικαιοσύνης.

               (2)

               Το αναθεωρημένο σχέδιο δράσης της Ευρωπαϊκής Ένωσης, για την καταπολέμηση της τρομοκρατίας, που θεσπίσθηκε από το Ευρωπαϊκό Συμβούλιο στις 17 και 18 Ιουνίου 2004, προσδιόρισε ως θέματα προτεραιότητας, μεταξύ άλλων, την πρόληψη των τρομοκρατικών επιθέσεων και τη διαχείριση των συνεπειών τους καθώς και την προστασία των υποδομών ζωτικής σημασίας.

               (3)

               Στις 2 Δεκεμβρίου 2004, το Συμβούλιο εξέδωσε το αναθεωρημένο πρόγραμμα αλληλεγγύης της Ευρωπαϊκής Ένωσης έναντι των συνεπειών των τρομοκρατικών απειλών και επιθέσεων, υπογραμμίζοντας τη σημασία της αξιολόγησης των κινδύνων και των απειλών, της προστασίας των υποδομών ζωτικής σημασίας, των μηχανισμών ανίχνευσης και προσδιορισμού των τρομοκρατικών απειλών καθώς και την πολιτική και επιχειρησιακή ετοιμότητα και ικανότητα για τη διαχείριση των συνεπειών.

               (4)

               Τον Δεκέμβριο του 2005, το Συμβούλιο αποφάσισε ότι το ευρωπαϊκό πρόγραμμα για την προστασία των υποδομών ζωτικής σημασίας (EPCIP), το οποίο θα βασίζεται σε προσέγγιση όλων των πιθανών κινδύνων με παράλληλη αντιμετώπιση των τρομοκρατικών απειλών, θεωρείται ως προτεραιότητα. Η νέα αντιτρομοκρατική στρατηγική, η οποία περιλαμβάνει τέσσερις τομείς δράσης: πρόληψη, προστασία, καταδίωξη και αντίδραση, εγκρίθηκε επίσης κατά το Ευρωπαϊκό Συμβούλιο του Δεκεμβρίου του 2005.

               (5)

               Ο κοινοτικός μηχανισμός για τη διευκόλυνση της ενισχυμένης συνεργασίας στις επεμβάσεις βοήθειας της πολιτικής προστασίας, που θεσπίσθηκε με την απόφαση 2001/792/ΕΚ, Ευρατόμ του Συμβουλίου (2) της 23ης Οκτωβρίου 2001, στοχεύει στο να προσφέρει μια άμεση απάντηση σε όλες τις σημαντικές καταστάσεις έκτακτης ανάγκης, αλλά δεν σχεδιάσθηκε ειδικά για την πρόληψη, την ετοιμότητα και τη διαχείριση των συνεπειών των τρομοκρατικών επιθέσεων.

               (6)

               Στο πρόγραμμα της Χάγης (3), που θεσπίσθηκε από το Ευρωπαϊκό Συμβούλιο τον Νοέμβριο του 2004, γίνεται έκκληση για ολοκληρωμένη και συντονισμένη διαχείριση κρίσεων εντός της ΕΕ με διασυνοριακές επιπτώσεις.

               (7)

               Εντός του πεδίου εφαρμογής των αρμοδιοτήτων της, η Κοινότητα συμβάλει στη λήψη των αναγκαίων μέτρων για να εμποδίσει τους τρομοκράτες να επιτεθούν στις αξίες της Δημοκρατίας, το κράτος δικαίου, την ανοιχτή κοινωνία και την ελευθερία των πολιτών και των κοινωνιών καθώς και για να περιορίσει, στο μέτρο του δυνατού, τις συνέπειες οποιασδήποτε τρομοκρατικής επίθεσης.

               (8)

               Με στόχο την αποτελεσματικότητα, την αποδοτικότητα και τη διαφάνεια, οι ειδικές προσπάθειες που καταβάλλονται στον τομέα της πρόληψης, της ετοιμότητας και της διαχείρισης των συνεπειών της τρομοκρατίας θα πρέπει να εξορθολογισθούν και να χρηματοδοτηθούν από ένα ενιαίο πρόγραμμα.

               (9)

               Όσον αφορά την ασφάλεια του δικαίου και τη συνοχή καθώς και τη συμπληρωματικότητα με τα λοιπά προγράμματα χρηματοδότησης, θα πρέπει να ορισθούν οι όροι «πρόληψη και ετοιμότητα», «διαχείριση των συνεπειών» και «υποδομές ζωτικής σημασίας».

               (10)

               Η κύρια ευθύνη για την προστασία υποδομών ζωτικής σημασίας εμπίπτει στα κράτη μέλη, τους κυρίους, τους φορείς εκμετάλλευσης και τους χρήστες (ως χρήστες νοούνται οι οργανισμοί που εκμεταλλεύονται και χρησιμοποιούν την υποδομή για λόγους επαγγελματικούς και για την παροχή υπηρεσιών). Οι αρχές των κρατών μελών διαδραματίζουν ηγετικό ρόλο και εξασφαλίζουν συντονισμό κατά την εκπόνηση και την υλοποίηση εθνικώς συνεπούς προσέγγισης για την προστασία υποδομών ζωτικής σημασίας εντός της περιοχής δικαιοδοσίας τους, λαμβάνοντας υπόψη τις υφιστάμενες αρμοδιότητες της Κοινότητας. Συνεπώς, η αρμοδιότητα για τη διενέργεια αξιολογήσεων κινδύνων και απειλών εμπίπτει, κατά κύριο λόγο, στα κράτη μέλη.

               (11)

               Οι δράσεις της Επιτροπής, σε συνδυασμό, ανάλογα με την περίπτωση, με διακρατικά σχέδια, είναι ουσιώδους σημασίας για την επίτευξη μιας ολοκληρωμένης και συντονισμένης προσέγγισης σε επίπεδο ΕΚ. Επιπλέον, είναι χρήσιμο και ενδεδειγμένο να στηριχθούν σχέδια στο πλαίσιο των κρατών μελών, εφόσον μπορούν να προσφέρουν χρήσιμες γνώσεις και εμπειρία για μελλοντικές δράσεις σε επίπεδο Κοινότητας, και ιδίως όσον αφορά την αξιολόγηση των κινδύνων και των απειλών. Εν προκειμένω, είναι σκόπιμο να υιοθετηθεί μια αντιμετώπιση βάσει όλων των πιθανών κινδύνων, θεωρώντας παράλληλα την τρομοκρατική απειλή ως προτεραιότητα.

               (12)

               Είναι επίσης σκόπιμο να επιτραπεί σε τρίτες χώρες και διεθνείς οργανώσεις να συμμετέχουν σε διακρατικά σχέδια.

               (13)

               Είναι ανάγκη να διασφαλισθεί η συμπληρωματικότητα με άλλα προγράμματα της Κοινότητας και της Ένωσης, όπως το Ταμείο Αλληλεγγύης της Ευρωπαϊκής Ένωσης και το Χρηματοδοτικό Μέσο Πολιτικής Προστασίας, ο κοινοτικός μηχανισμός για τη διευκόλυνση της ενισχυμένης συνεργασίας στις επεμβάσεις βοήθειας πολιτικής προστασίας, το έβδομο πρόγραμμα-πλαίσιο για δραστηριότητες έρευνας και τεχνολογικής ανάπτυξης και επίδειξης καθώς και τα Διαρθρωτικά Ταμεία.

               (14)

               Δεδομένου ότι οι στόχοι της παρούσας απόφασης δεν μπορούν να επιτευχθούν επαρκώς από τα κράτη μέλη και μπορούν, κατά συνέπεια, λόγω των διαστάσεων ή των αποτελεσμάτων του προγράμματος, να επιτευχθούν καλύτερα σε κοινοτικό επίπεδο, η Κοινότητα μπορεί να θεσπίσει μέτρα σύμφωνα με την αρχή της επικουρικότητας, όπως ορίζεται στο άρθρο 5 της συνθήκης. Σύμφωνα με την αρχή της αναλογικότητας, όπως διατυπώνεται στο εν λόγω άρθρο, η παρούσα απόφαση δεν υπερβαίνει τα αναγκαία όρια για την επίτευξη των στόχων αυτών.

               (15)

               Οι δαπάνες του προγράμματος θα πρέπει να τηρούν το ανώτατο όριο που προβλέπεται στον τομέα 3 του δημοσιονομικού πλαισίου. Είναι απαραίτητο να προβλεφθεί ευελιξία στον ορισμό του προγράμματος, ώστε να μπορεί, ενδεχομένως, να προσαρμόζεται στις προβλεπόμενες δράσεις προκειμένου να ανταποκριθεί στην εξέλιξη των αναγκών κατά τη διάρκεια της περιόδου 2007-2013. Κατά συνέπεια, η απόφαση θα πρέπει να περιορισθεί να δώσει ένα γενικό ορισμό των προβλεπόμενων δράσεων και των αντίστοιχων διοικητικών και δημοσιονομικών τους ρυθμίσεων.

               (16)

               Κατάλληλα μέτρα θα πρέπει επίσης να ληφθούν για την πρόληψη παρατυπιών και απάτης, και θα πρέπει να διεξαχθούν οι δέουσες ενέργειες για την ανάκτηση των απολεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων σύμφωνα με τον κανονισμό (EΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Κοινοτήτων (4), τον κανονισμό (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή (5) και τον κανονισμό (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) (6).

               (17)

               Ο κανονισμός (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (7) και ο κανονισμός (ΕΚ, Ευρατόμ) αριθ. 2342/2002 της Επιτροπής (8) της 23ης Δεκεμβρίου 2002 για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002, εφαρμόζονται, λαμβάνοντας υπόψη τις αρχές της απλοποίησης και της συνοχής στην επιλογή των δημοσιονομικών μέσων, τον περιορισμό του αριθμού των περιπτώσεων για τις οποίες η Επιτροπή διατηρεί άμεση ευθύνη εφαρμογής και διαχείρισης καθώς και την απαιτούμενη αναλογικότητα μεταξύ του ποσού των πόρων και του διοικητικού φόρτου που συνδέεται με τη χρησιμοποίησή τους.

               (18)

               Τα μέτρα που απαιτούνται για την εφαρμογή της παρούσας απόφασης θα πρέπει να θεσπισθούν σύμφωνα με την απόφαση 1999/468/EΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (9), αλλά πρέπει να γίνεται διάκριση μεταξύ των μέτρων που υπόκεινται στη διαδικασία διαχειριστικής επιτροπής και εκείνων που υπόκεινται στη διαδικασία συμβουλευτικής επιτροπής, δεδομένου ότι η διαδικασία συμβουλευτικής επιτροπής είναι, σε ορισμένες περιπτώσεις, λόγω της αυξημένης αποτελεσματικότητάς της, η προσφορότερη.

               (19)

               Η συνθήκη για την ίδρυση της Ευρωπαϊκής Κοινότητας και η συνθήκη για την ίδρυση της Ευρωπαϊκής Κοινότητας Ατομικής Ενέργειας δεν προβλέπουν, για την έκδοση της παρούσας απόφασης, εξουσίες άλλες από εκείνες των άρθρων 308 και 203, αντιστοίχως.

               (20)

               Η Ευρωπαϊκή Οικονομική και Κοινωνική Επιτροπή γνωμοδότησε (10).

               (21)

               Προκειμένου να εξασφαλισθεί η αποτελεσματική και έγκαιρη εφαρμογή του προγράμματος, η παρούσα απόφαση θα πρέπει να εφαρμοσθεί από την 1η Ιανουαρίου 2007,

         ΑΠΟΦΑΣΙΖΕΙ:
   Άρθρο 1
   Αντικείμενο
   1.   Η παρούσα απόφαση θεσπίζει το ειδικό πρόγραμμα «Πρόληψη, ετοιμότητα και διαχείριση των συνεπειών της τρομοκρατίας και άλλων κινδύνων που συνδέονται με την ασφάλεια», εφεξής καλούμενο «πρόγραμμα», για να συμβάλλει στην υποστήριξη των προσπαθειών των κρατών μελών για την πρόληψη, την προετοιμασία και την προστασία των ανθρώπων και των υποδομών ζωτικής σημασίας από κινδύνους που συνδέονται με τρομοκρατικές επιθέσεις και άλλους κινδύνους που συνδέονται με την ασφάλεια, ως μέρος του γενικού προγράμματος «Ασφάλεια και προστασία των ελευθεριών».
   2.   Το πρόγραμμα καλύπτει την περίοδο από την 1η Ιανουαρίου 2007 έως τις 31 Δεκεμβρίου 2013.
   3.   Η παρούσα απόφαση δεν εφαρμόζεται στα ζητήματα που καλύπτονται από το Χρηματοδοτικό Μέσο Πολιτικής Προστασίας.
   Άρθρο 2
   Ορισμοί
   Για τους σκοπούς της παρούσας απόφασης, εφαρμόζονται οι ακόλουθοι ορισμοί:

               α)

               «πρόληψη και ετοιμότητα»: τα μέτρα που στοχεύουν στην πρόληψη ή/και τη μείωση των κινδύνων που συνδέονται με την τρομοκρατία και άλλων κινδύνων που συνδέονται με την ασφάλεια·

               β)

               «διαχείριση των συνεπειών»: ο συντονισμός των μέτρων που λαμβάνονται για να αντιμετωπιστούν και να μειωθούν οι επιπτώσεις συμβάντος σχετιζόμενου με την ασφάλεια, ιδίως συμβάντος που οφείλεται σε τρομοκρατική επίθεση, προκειμένου να εξασφαλίζεται ο εύρυθμος συντονισμός της διαχείρισης κρίσεων και των δράσεων ασφαλείας·

               γ)

               «υποδομές ζωτικής σημασίας»: περιλαμβάνονται ιδίως οι φυσικοί πόροι, οι υπηρεσίες, οι εγκαταστάσεις πληροφορικής, τα δίκτυα και τα στοιχεία υποδομής, η διακοπή ή η καταστροφή των οποίων μπορεί να έχει σοβαρό αντίκτυπο σε ζωτικές κοινωνιακές λειτουργίες, μεταξύ των οποίων η αλυσίδα εφοδιασμού, η υγεία, η ασφάλεια, η προστασία, η οικονομική ή κοινωνική ευημερία των ανθρώπων, ή στη λειτουργία της Κοινότητας ή των κρατών μελών της.

         Άρθρο 3
   Γενικοί στόχοι
   1.   Το πρόγραμμα συμβάλλει στην υποστήριξη των προσπαθειών των κρατών μελών για την πρόληψη, την προετοιμασία και την προστασία των ανθρώπων και των υποδομών ζωτικής σημασίας από τρομοκρατικές επιθέσεις και άλλους κινδύνους που συνδέονται με την ασφάλεια.
   2.   Το πρόγραμμα προτίθεται να συμβάλει στην εξασφάλιση της προστασίας σε τομείς όπως η διαχείριση κρίσεων, το περιβάλλον, η δημόσια υγεία, οι μεταφορές, η έρευνα και τεχνολογική ανάπτυξη και η οικονομική και κοινωνική συνοχή, στο πεδίο της τρομοκρατίας και άλλων κινδύνων που συνδέονται με την ασφάλεια εντός του χώρου ελευθερίας, ασφάλειας και δικαιοσύνης.
   Άρθρο 4
   Ειδικοί στόχοι
   1.   Στο πλαίσιο των γενικών στόχων, εκτός εάν καλύπτονται από άλλα χρηματοδοτικά μέσα, το πρόγραμμα ενθαρρύνει, προωθεί και αναπτύσσει μέτρα πρόληψης, ετοιμότητας και διαχείρισης των συνεπειών που βασίζονται, μεταξύ άλλων, σε γενικές αξιολογήσεις απειλών και κινδύνων, υπόκεινται στην εποπτεία των κρατών μελών και λαμβάνουν δεόντως υπόψη την υπάρχουσα σχετική κοινοτική αρμοδιότητα, και που αποσκοπούν στην πρόληψη ή τη μείωση κινδύνων που συνδέονται με την τρομοκρατία και άλλων κινδύνων που συνδέονται με την ασφάλεια.
   2.   Όσον αφορά την πρόληψη και την ετοιμότητα για την αντιμετώπιση κινδύνων που συνδέονται με την τρομοκρατία και άλλων κινδύνων που συνδέονται με την ασφάλεια, το πρόγραμμα αποσκοπεί στην προστασία των ανθρώπων και των υποδομών ζωτικής σημασία, και ιδίως:

               α)

               να ενθαρρύνει, να προωθήσει και να στηρίξει την αξιολόγηση κινδύνων που αφορούν τις υποδομές ζωτικής σημασίας, προκειμένου να αναβαθμιστεί η ασφάλεια·

               β)

               να τονώσει, να προωθήσει και να στηρίξει την ανάπτυξη μεθοδολογιών για την προστασία των υποδομών ζωτικής σημασίας, ιδίως μεθοδολογιών αξιολόγησης κινδύνων·

               γ)

               να προωθήσει και να στηρίξει επιμερισμένα επιχειρησιακά μέτρα για τη βελτίωση της ασφάλειας των διασυνοριακών αλυσίδων εφοδιασμού, υπό την προϋπόθεση ότι δεν στρεβλώνονται οι κανόνες του ανταγωνισμού εντός της εσωτερικής αγοράς·

               δ)

               να προωθήσει και να στηρίξει την εκπόνηση κανόνων ασφαλείας καθώς και τις ανταλλαγές τεχνογνωσίας και εμπειρίας στον τομέα της προστασίας των ανθρώπων και των υποδομών ζωτικής σημασίας·

               ε)

               να προωθήσει και να στηρίξει τη συνεργασία και τον συντονισμό σε κοινοτική κλίμακα στον τομέα της προστασίας των υποδομών ζωτικής σημασίας.

         3.   Όσον αφορά τη διαχείριση των συνεπειών, το πρόγραμμα αποσκοπεί:

               α)

               να ενθαρρύνει, να προωθήσει και να στηρίξει τις ανταλλαγές τεχνογνωσίας και εμπειρίας, προκειμένου να καθοριστούν βέλτιστες πρακτικές για τον συντονισμό των μέτρων ανταπόκρισης και να επιτευχθεί συνεργασία μεταξύ των διαφόρων φορέων διαχείρισης κρίσεων και δράσεων ασφαλείας·

               β)

               να προαγάγει κοινές ασκήσεις και πρακτικά σενάρια, που συμπεριλαμβάνουν συνιστώσες προστασίας και ασφάλειας, προκειμένου να ενισχυθούν ο συντονισμός και η συνεργασία μεταξύ αρμόδιων φορέων σε ευρωπαϊκό επίπεδο.

         Άρθρο 5
   Eπιλέξιμες δράσεις
   1.   Για την επίτευξη των γενικών και ειδικών στόχων που προβλέπονται στα άρθρα 3 και 4, το πρόγραμμα παρέχει, υπό τους όρους που εκτίθενται στο ετήσιο πρόγραμμα εργασιών, χρηματοδοτική στήριξη στα ακόλουθα είδη δράσης:

               α)

               σχέδια ευρωπαϊκής διάστασης των οποίων την πρωτοβουλία και τη διαχείριση έχει η Επιτροπή·

               β)

               διακρατικά σχέδια, στα οποία πρέπει να συμμετέχουν εταίροι από δύο τουλάχιστον κράτη μέλη, ή από ένα τουλάχιστον κράτος μέλος και από μία άλλη χώρα που μπορεί να είναι είτε προσχωρούσα είτε υποψήφια χώρα·

               γ)

               εθνικά σχέδια εντός των κρατών μελών, τα οποία:

                           i)

                           προετοιμάζουν διακρατικά σχέδια ή/και κοινοτικές δράσεις («εκκινητικά μέτρα»),

                           i)

                           συμπληρώνουν διακρατικά σχέδια ή/και κοινοτικές δράσεις («συμπληρωματικά μέτρα»),

                           iii)

                           συμβάλλουν στην ανάπτυξη καινοτόμων μεθόδων ή/και τεχνολογιών που δύνανται να μεταφερθούν σε δράσεις σε επίπεδο Κοινότητας, ή αναπτύσσουν τέτοιου είδους μεθόδους ή τεχνολογίες ώστε να τις μεταφέρουν σε άλλα κράτη μέλη ή/και άλλη χώρα που μπορεί να είναι είτε προσχωρούσα είτε υποψήφια χώρα.

         2.   Χρηματοδοτική στήριξη μπορεί να χορηγείται ιδίως στα ακόλουθα:

               α)

               δράσεις επιχειρησιακής συνεργασίας και συντονισμού (ενίσχυση δικτύων, αμοιβαία εμπιστοσύνη και κατανόηση, ανάπτυξη σχεδίων έκτακτης ανάγκης, ανταλλαγή και διάδοση πληροφοριών, εμπειρίας και βέλτιστων πρακτικών)·

               β)

               δραστηριότητες ανάλυσης, παρακολούθησης, αξιολόγησης και λογιστικού ελέγχου·

               γ)

               ανάπτυξη και μεταφορά τεχνολογίας και μεθοδολογίας, ιδίως όσον αφορά την ανταλλαγή πληροφοριών και τη διαλειτουργικότητα·

               δ)

               κατάρτιση, ανταλλαγές προσωπικού και εμπειρογνωμόνων, και

               ε)

               δραστηριότητες ευαισθητοποίησης και διάδοσης.

         Άρθρο 6
   Πρόσβαση στο πρόγραμμα
   1.   Η πρόσβαση στο πρόγραμμα είναι ανοικτή σε φορείς και οργανώσεις με νομική προσωπικότητα που είναι εγκατεστημένοι στα κράτη μέλη. Οι κερδοσκοπικοί φορείς και οργανισμοί έχουν πρόσβαση σε επιδοτήσεις μόνον σε συνδυασμό με μη κερδοσκοπικούς ή κρατικούς οργανισμούς. Οι μη κυβερνητικές οργανώσεις μπορούν να υποβάλλουν αίτηση για χρηματοδότηση των σχεδίων που αναφέρονται στο άρθρο 5 παράγραφος 2 υπό την προϋπόθεση ότι εξασφαλίζουν επαρκές επίπεδο εμπιστευτικότητας.
   2.   Όσον αφορά τα διακρατικά σχέδια, τρίτες χώρες και διεθνείς οργανισμοί μπορούν να συμμετέχουν ως εταίροι, αλλά δεν επιτρέπεται να υποβάλλουν σχέδια.
   Άρθρο 7
   Τύποι παρέμβασης
   1.   Η χρηματοδοτική στήριξη της Κοινότητας μπορεί να λαμβάνει τις ακόλουθες νομικές μορφές:

               α)

               επιδοτήσεις·

               β)

               δημόσιες συμβάσεις προμηθειών.

         2.   Οι κοινοτικές επιδοτήσεις χορηγούνται κατόπιν προσκλήσεως υποβολής προτάσεων, εκτός από δεόντως αιτιολογημένες εξαιρετικά επείγουσες περιπτώσεις, ή όταν τα χαρακτηριστικά του δικαιούχου δεν αφήνουν περιθώριο επιλογής για μια δεδομένη δράση, και λαμβάνουν τη μορφή επιδοτήσεων λειτουργίας και επιδοτήσεων δράσεων.
   Το ετήσιο πρόγραμμα εργασίας διευκρινίζει το ελάχιστο ποσοστό ετήσιων δαπανών που θα χορηγείται για επιδοτήσεις. Το ελάχιστο ποσοστό ανέρχεται τουλάχιστον σε 65 %.
   Το μέγιστο ποσοστό συγχρηματοδότησης του κόστους των σχεδίων διευκρινίζεται στο ετήσιο πρόγραμμα εργασίας.
   3.   Προβλέπονται δαπάνες για συνοδευτικά μέτρα, μέσω δημοσίων συμβάσεων προμηθειών, όπου οι κοινοτικοί πόροι καλύπτουν την αγορά υπηρεσιών και αγαθών. Καλύπτονται, μεταξύ άλλων, οι δαπάνες ενημέρωσης και επικοινωνίας, προετοιμασίας, εφαρμογής, παρακολούθησης, ελέγχου και αξιολόγησης των σχεδίων, των πολιτικών, των προγραμμάτων και της νομοθεσίας.
   Άρθρο 8
   Μέτρα εφαρμογής
   1.   Η Επιτροπή εφαρμόζει την κοινοτική χρηματοδοτική στήριξη σύμφωνα με τον κανονισμό (ΕΚ, Ευρατόμ) αριθ. 1605/2002, εφεξής καλούμενο «δημοσιονομικό κανονισμό».
   2.   Για την εφαρμογή του προγράμματος, η Επιτροπή θεσπίζει, εντός των ορίων των γενικών στόχων που καθορίζονται στο άρθρο 3, ετήσιο πρόγραμμα εργασίας, μέχρι το τέλος Σεπτεμβρίου, το οποίο διευκρινίζει τους ειδικούς στόχους και τις θεματικές του προτεραιότητες και περιλαμβάνει περιγραφή των συνοδευτικών μέτρων, τα οποία προβλέπονται στο άρθρο 7 παράγραφος 3, καθώς και, εν ανάγκη, κατάλογο άλλων δράσεων.
   Το ετήσιο πρόγραμμα εργασίας για το 2007 θεσπίζεται τρεις μήνες μετά την έναρξη παραγωγής αποτελέσματος της παρούσας απόφασης.
   3.   Το ετήσιο πρόγραμμα εργασίας θεσπίζεται σύμφωνα με τη διαδικασία του άρθρου 9 παράγραφος 3.
   4.   Οι διαδικασίες αξιολόγησης και χορήγησης επιδοτήσεων σε δράσεις λαμβάνουν υπόψη, μεταξύ άλλων, τα ακόλουθα κριτήρια:

               α)

               τη συμβατότητα προς το ετήσιο πρόγραμμα εργασίας, τους γενικούς στόχους που καθορίζονται στο άρθρο 3 και τα μέτρα που λαμβάνονται στους διάφορους τομείς, όπως καθορίζονται στα άρθρα 4 και 5·

               β)

               την ποιότητα της προτεινόμενης δράσης όσον αφορά τη μελέτη, την οργάνωση, την παρουσίαση και τα αναμενόμενα αποτελέσματά της·

               γ)

               το αιτούμενο ποσό κοινοτικής χρηματοδότησης και την καταλληλότητά του σε σχέση με τα αναμενόμενα αποτελέσματα·

               δ)

               τον αντίκτυπο των αναμενόμενων αποτελεσμάτων στους γενικούς στόχους που καθορίζονται στο άρθρο 3 καθώς και στα μέτρα που λαμβάνονται στους διάφορους τομείς, όπως καθορίζονται στα άρθρα 4 και 5.

         5.   Οι αποφάσεις για τις δράσεις που υποβάλλονται δυνάμει του άρθρου 5 παράγραφος 1 στοιχείο α) λαμβάνονται από την Επιτροπή σύμφωνα με τη διαδικασία της διαχειριστικής επιτροπής του άρθρου 9 παράγραφος 3. Οι αποφάσεις για τις δράσεις που υποβάλλονται δυνάμει του άρθρου 5 παράγραφος 1 στοιχεία α), β) και γ) λαμβάνονται από την Επιτροπή σύμφωνα με τη διαδικασία της συμβουλευτικής επιτροπής του άρθρου 9 παράγραφος 2.
   Οι αποφάσεις σχετικά με αιτήσεις για χορήγηση επιδοτήσεων που αφορούν κερδοσκοπικούς φορείς ή οργανισμούς λαμβάνονται από την Επιτροπή σύμφωνα με τη διαδικασία της διαχειριστικής επιτροπής του άρθρου 9 παράγραφος 3.
   Άρθρο 9
   Επιτροπή
   1.   Η Επιτροπή επικουρείται από επιτροπή (καλούμενη στο εξής «η επιτροπή»).
   2.   Οσάκις γίνεται αναφορά στην παρούσα παράγραφο, εφαρμόζονται τα άρθρα 3 και 7 της απόφασης 1999/468/ΕΚ.
   3.   Οσάκις γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ.
   Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ ορίζεται τρίμηνη.
   4.   Η επιτροπή θεσπίζει τον εσωτερικό της κανονισμό.
   Άρθρο 10
   Συμπληρωματικότητα
   1.   Επιδιώκονται συνέργιες, συνοχή και συμπληρωματικότητα με άλλα μέσα της Ένωσης και της Κοινότητας, μεταξύ άλλων με τα ειδικά προγράμματα «Πρόληψη και καταπολέμηση της εγκληματικότητας» και «Ποινική δικαιοσύνη», καθώς και με το έβδομο πρόγραμμα-πλαίσιο για δραστηριότητες έρευνας και τεχνολογικής ανάπτυξης και επίδειξης, το Ταμείο Αλληλεγγύης της Ευρωπαϊκής Ένωσης καθώς και το Χρηματοδοτικό Μέσο Πολιτικής Προστασίας.
   2.   Το πρόγραμμα μπορεί να μοιράζεται πόρους με άλλα μέσα της Κοινότητας και της Ένωσης, και ιδίως με το πρόγραμμα «Πρόληψη και καταπολέμηση της εγκληματικότητας», για την εφαρμογή δράσεων που ανταποκρίνονται στους στόχους τόσο του προγράμματος όσο και άλλων μέσων της Κοινότητας/Ένωσης.
   3.   Οι πράξεις που χρηματοδοτούνται δυνάμει της παρούσας απόφασης δεν λαμβάνουν χρηματοδοτική στήριξη για τον ίδιο σκοπό από άλλα χρηματοδοτικά μέσα της Ένωσης/Κοινότητας. Εξασφαλίζεται ότι οι δικαιούχοι του προγράμματος υποβάλλουν στην Επιτροπή πληροφορίες σχετικά με οποιαδήποτε χρηματοδότηση έλαβαν από τον γενικό προϋπολογισμό της Ευρωπαϊκής Ένωσης και από άλλες πηγές, καθώς και σχετικά με εκκρεμούσες αιτήσεις χρηματοδότησης.
   Άρθρο 11
   Δημοσιονομικοί πόροι
   Οι δημοσιονομικοί πόροι που χορηγούνται στις δράσεις οι οποίες προβλέπονται στο πρόγραμμα εγγράφονται στις ετήσιες πιστώσεις του γενικού προϋπολογισμού της Ευρωπαϊκής Ένωσης. Οι διαθέσιμες ετήσιες πιστώσεις εγκρίνονται από τη δημοσιονομική αρχή εντός των ορίων του δημοσιονομικού πλαισίου.
   Άρθρο 12
   Παρακολούθηση
   1.   Η Επιτροπή μεριμνά ώστε, για κάθε δράση που χρηματοδοτείται από το πρόγραμμα, ο δικαιούχος υποβάλλει τεχνικές και οικονομικές εκθέσεις σχετικά με την πρόοδο των εργασιών καθώς και τελική έκθεση εντός τριών μηνών από την περάτωση της δράσης. Η Επιτροπή καθορίζει τη μορφή και τη δομή των εκθέσεων.
   2.   Η Επιτροπή μεριμνά ώστε οι συμβάσεις και οι συμφωνίες που απορρέουν από την εφαρμογή του προγράμματος να προβλέπουν ιδίως την εποπτεία και τον δημοσιονομικό έλεγχο από την Επιτροπή (ή από οποιοδήποτε εξουσιοδοτημένο αντιπρόσωπό της), εφόσον είναι απαραίτητο με επιτόπιους ελέγχους, συμπεριλαμβανομένων των δειγματοληπτικών ελέγχων, και με λογιστικούς ελέγχους του Ελεγκτικού Συνεδρίου.
   3.   Η Επιτροπή μεριμνά ώστε, κατά τη διάρκεια των πέντε ετών που ακολουθούν την τελευταία πληρωμή για μια δράση, ο δικαιούχος της χρηματοδοτικής στήριξης της Κοινότητας να τηρεί στη διάθεση της Επιτροπής όλα τα δικαιολογητικά για τις δαπάνες που σχετίζονται με τη δράση.
   4.   Με βάση τα αποτελέσματα των εκθέσεων και των δειγματοληπτικών ελέγχων που αναφέρονται στις παραγράφους 1 και 2, η Επιτροπή μεριμνά, εάν τούτο είναι αναγκαίο, για την προσαρμογή της κλίμακας ή των προϋποθέσεων χορήγησης της χρηματοδοτικής στήριξης που είχε εγκριθεί αρχικά καθώς και του χρονοδιαγράμματος των πληρωμών.
   5.   Η Επιτροπή μεριμνά ώστε να διεξάγεται κάθε άλλη αναγκαία ενέργεια για να εξακριβώνεται ότι οι χρηματοδοτούμενες δράσεις εκτελούνται σωστά και σύμφωνα με τις διατάξεις της παρούσας απόφασης και του δημοσιονομικού κανονισμού.
   Άρθρο 13
   Προστασία των οικονομικών συμφερόντων της Κοινότητας
   1.   Η Επιτροπή μεριμνά ώστε, κατά την εφαρμογή των δράσεων που χρηματοδοτούνται δυνάμει της παρούσας απόφασης, να προστατεύονται τα οικονομικά συμφέροντα της Κοινότητας με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με τη διενέργεια αποτελεσματικών ελέγχων και με την ανάκτηση των αδικαιολογήτως καταβληθέντων ποσών και, σε περίπτωση που διαπιστώνονται παρατυπίες, με αποτελεσματικές, αναλογικές και αποτρεπτικές κυρώσεις, σύμφωνα με τους κανονισμούς (ΕΚ, Ευρατόμ) αριθ. 2988/95, (Ευρατόμ, ΕΚ) αριθ. 2185/96 και (ΕΚ) αριθ. 1073/1999.
   2.   Για τις κοινοτικές δράσεις που χρηματοδοτούνται δυνάμει της παρούσας απόφασης, οι κανονισμοί (ΕΚ, Ευρατόμ) αριθ. 2988/95 και (ΕΚ, Ευρατόμ) αριθ. 2185/96 εφαρμόζονται για οποιαδήποτε παράβαση διάταξης του κοινοτικού δικαίου, συμπεριλαμβανομένης της αθέτησης συμβατικής υποχρέωσης αναληφθείσας βάσει του προγράμματος, η οποία προκύπτει από πράξη ή παράλειψη οικονομικού φορέα και η οποία ζημιώνει ή ενδέχεται να ζημιώσει, λόγω αδικαιολόγητης δαπάνης, τον γενικό προϋπολογισμό της Ευρωπαϊκής Ένωσης ή προϋπολογισμούς που διαχειρίζεται αυτή.
   3.   Η Επιτροπή μεριμνά ώστε το ποσό της χρηματοδοτικής στήριξης που έχει χορηγηθεί για δράση να μειώνεται, να αναστέλλεται ή να ανακτάται, αν διαπιστώσει παρατυπίες, συμπεριλαμβανομένης της μη τήρησης των διατάξεων της παρούσας απόφασης ή της επί μέρους απόφασης ή της σύμβασης ή της συμφωνίας για τη χορήγηση της εν λόγω χρηματοδοτικής στήριξης, ή εάν αποκαλυφθεί ότι, χωρίς να έχει ζητηθεί η έγκριση της Επιτροπής, η δράση έχει υποστεί μεταβολή αντιβαίνουσα προς τη φύση ή τους όρους εκτέλεσης του σχεδίου.
   4.   Εάν δεν έχουν τηρηθεί οι προθεσμίες ή εάν η πρόοδος στην εκτέλεση της δράσης δικαιολογεί μέρος μόνον της χορηγηθείσας χρηματοδοτικής στήριξης, η Επιτροπή μεριμνά ώστε να ζητηθεί από τον δικαιούχο να υποβάλει τις παρατηρήσεις του εντός συγκεκριμένης χρονικής περιόδου. Εάν ο δικαιούχος δεν δώσει ικανοποιητική απάντηση, η Επιτροπή μεριμνά ώστε να μπορεί να ακυρωθεί το υπόλοιπο της χρηματοδοτικής στήριξης και να απαιτηθεί η επιστροφή των ήδη καταβληθέντων ποσών.
   5.   Η Επιτροπή μεριμνά ώστε να της επιστρέφεται κάθε αδικαιολόγητη πληρωμή. Τα ποσά που δεν επιστρέφονται εγκαίρως επιβαρύνονται με τόκους σύμφωνα με τους όρους που καθορίζονται στον δημοσιονομικό κανονισμό.
   Άρθρο 14
   Αξιολόγηση
   1.   Το πρόγραμμα παρακολουθείται τακτικά, ώστε να ελέγχεται η εφαρμογή των διεξαγομένων δραστηριοτήτων.
   2.   Η Επιτροπή εξασφαλίζει τακτική, ανεξάρτητη και εξωτερική αξιολόγηση του προγράμματος.
   3.   Η Επιτροπή υποβάλλει στο Ευρωπαϊκό Κοινοβούλιο και το Συμβούλιο:

               α)

               ετήσια παρουσίαση της εφαρμογής του προγράμματος·

               β)

               ενδιάμεση έκθεση αξιολόγησης σχετικά με τα επιτευχθέντα αποτελέσματα και τις ποσοτικές και ποιοτικές πλευρές της εφαρμογής του προγράμματος, το αργότερο έως τις 31 Μαρτίου 2010·

               γ)

               ανακοίνωση σχετικά με τη συνέχιση του προγράμματος, το αργότερο έως τις 31 Δεκεμβρίου 2010·

               δ)

               έκθεση εκ των υστέρων αξιολόγησης, το αργότερο έως τις 31 Μαρτίου 2015.

         Άρθρο15
   Δημοσίευση σχεδίων
   Η Επιτροπή δημοσιεύει ετησίως τον κατάλογο των δράσεων που χρηματοδοτούνται στο πλαίσιο του προγράμματος με σύντομη περιγραφή κάθε σχεδίου.
   Άρθρο 16
   Παραγωγή αποτελεσμάτων και εφαρμογή
   Η παρούσα απόφαση παράγει αποτελέσματα από την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2007.

      Βρυξέλλες, 12 Φεβρουαρίου 2007.

            Για το Συμβούλιο

            Ο Πρόεδρος

         F.-W. STEINMEIER

      (1)  Γνώμη που διατυπώθηκε στις 14 Δεκεμβρίου 2006 (δεν έχει ακόμα δημοσιευθεί στην Επίσημη Εφημερίδα).

      (2)  ΕΕ L 297 της 15.11.2001, σ. 7.

      (3)  ΕΕ C 53 της 3.3.2005, σ. 1.

      (4)  ΕΕ L 312 της 23.12.1995, σ. 1.

      (5)  ΕΕ L 292 της 15.11.1996, σ. 2.

      (6)  ΕΕ L 136 της 31.5.1999, σ. 1.

      (7)  ΕΕ L 248 της 16.9.2002, σ. 1. Κανονισμός όπως τροποποιήθηκε με τον κανονισμό (ΕΚ, Ευρατόμ) αριθ. 1995/2006 (ΕΕ L 390 της 30.12.2006, σ. 1).

      (8)  ΕΕ L 357 της 31.12.2002, σ. 1. Κανονισμός όπως τροποποιήθηκε τελευταία με τον κανονισμό (ΕΚ, Ευρατόμ) αριθ. 1248/2006 (ΕΕ L 227 της 19.8.2006, σ. 3).

      (9)  ΕΕ L 184 της 17.7.1999, σ. 23. Απόφαση όπως τροποποιήθηκε με την απόφαση 2006/512/ΕΚ (ΕΕ L 200 της 22.7.2006, σ. 11).

      (10)  ΕΕ C 65 της 17.3.2006, σ. 63.


title: 2004/482/ΕΚ:Απόφαση αριθ. 196, της 23ης Μαρτίου 2004, σχετικά με την εφαρμογή του άρθρου 22 παράγραφος 1α

text:
 30.4.2004       EL               Επίσηµη Εφηµερίδα της Ευρωπαϊκής Ένωσης                L 160/138
                                        Απόφαση αριθ. 196
                                      της 23ης Μαρτίου 2004
                  σχετικά µε την εφαρµογή του άρθρου 22 παράγραφος 1α
                                            (2004/482/EK)
Η ∆ΙΟΙΚΗΤΙΚΗ ΕΠΙΤΡΟΠΗ ΓΙΑ                          ΤΗΝ      ΚΟΙΝΩΝΙΚΗ         ΑΣΦΑΛΕΙΑ       ΤΩΝ
∆ΙΑΚΙΝΟΥΜΕΝΩΝ ΕΡΓΑΖΟΜΕΝΩΝ,
Έχοντας υπόψη:
το άρθρο 81 στοιχείο α) του κανονισµού (ΕΟΚ) αριθ. 1408/71, της 14ης Ιουνίου 1971,
περί εφαρµογής των συστηµάτων κοινωνικής ασφάλισης στους µισθωτούς, στους µη
µισθωτούς και στα µέλη των οικογενειών τους που διακινούνται εντός της Κοινότητας 1,
βάσει του οποίου είναι επιφορτισµένη για όλα τα διοικητικά θέµατα που απορρέουν από
τον κανονισµό (ΕΟΚ) αριθ. 1408/71 και τους µεταγενέστερους κανονισµούς,
το άρθρο 22 παράγραφος 1α του κανονισµού (ΕΟΚ) αριθ. 1408/71, όπως τροποποιήθηκε
από τον κανονισµό (ΕΚ) αριθ. 631/2004, της 31ης Μαρτίου 2004, του Ευρωπαϊκού
Κοινοβουλίου και του Συµβουλίου 2,
την απόφαση αριθ. 163, της 31ης Μαΐου 1996, σχετικά µε την ερµηνεία του άρθρου 22
παράγραφος 1 στοιχείο α) του κανονισµού (ΕΟΚ) αριθ. 1408/71, για πρόσωπα, τα οποία
υποβάλλονται σε αιµοκάθαρση, και για πρόσωπα, τα οποία υποβάλλονται σε
οξυγονοθεραπεία 3,
Εκτιµώντας τα ακόλουθα:
(1)    ∆υνάµει του άρθρου 22 παράγραφος 1α του κανονισµού (ΕΟΚ) αριθ. 1408/71, η
       διοικητική επιτροπή ανέλαβε να καταρτίσει κατάλογο των παροχών σε είδος, οι
       οποίες, για πρακτικούς λόγους, απαιτούν προηγούµενη συµφωνία µεταξύ του
       ασθενούς και της µονάδας, η οποία παρέχει την εν λόγω περίθαλψη, έτσι ώστε οι
       παροχές αυτές να µπορούν να χορηγούνται κατά την διάρκεια προσωρινής
       διαµονής σε κράτος µέλος άλλο από το αρµόδιο κράτος. Η συµφωνία αυτή σκοπό
       έχει να διευκολύνει την ελεύθερη κυκλοφορία των ενδιαφεροµένων προσώπων
       κάτω από συνθήκες ιατρικά ασφαλείς.
1
  ΕΕ L 149 της 5.7.1971, σ. 2· κανονισµός όπως τροποποιήθηκε τελευταία από τον κανονισµό
  (ΕΚ) αριθ. 631/2004 του Ευρωπαϊκού Κοινοβουλίου και του Συµβουλίου της 31.3.2004.
2
  ΕΕ L 100 της 6.4.2004, σ. 1.
3
  ΕΕ L 241 της 21.9.1996, σ. 31.
 ---pagebreak---  30.4.2004      EL            Επίσηµη Εφηµερίδα της Ευρωπαϊκής Ένωσης              L 160/139
(2)    Η προηγούµενη συµφωνία, η οποία προβλέπεται στο άρθρο 22 παράγραφος 1α
       σκοπό έχει να εξασφαλίσει την συνέχεια της περίθαλψης, την οποία έχει ανάγκη
       ένα ασφαλισµένο πρόσωπο κατά την διάρκεια διαµονής σε άλλο κράτος µέλος.
(3)    Υπό το φως του στόχου αυτού, τα ουσιώδη κριτήρια για τον προσδιορισµό των
       παροχών σε είδος, για τις οποίες απαιτείται προηγούµενη συµφωνία µεταξύ του
       ασθενούς και της µονάδας, η οποία παρέχει την περίθαλψη σε άλλο κράτος µέλος,
       είναι η ζωτικής σηµασίας φύση της περίθαλψης και το γεγονός, ότι η περίθαλψη
       αυτή παρέχεται µόνον σε εξειδικευµένες ιατρικές µονάδες ή/και από/µε
       εξειδικευµένο προσωπικό ή/και εξοπλισµό. Ενδεικτικός κατάλογος, βασισµένος
       στα κριτήρια αυτά, περιλαµβάνεται στο παράρτηµα της παρούσας απόφασης,
ΑΠΟΦΑΣΙΖΕΙ:
1.       Κάθε ζωτικής σηµασίας περίθαλψη, η οποία παρέχεται µόνον σε εξειδικευµένες
         ιατρικές µονάδες ή/και από/µε εξειδικευµένο προσωπικό ή/και εξοπλισµό, πρέπει
         καταρχήν να αποτελεί αντικείµενο προηγούµενης συµφωνίας µεταξύ του
         ασθενούς και της µονάδας, η οποία παρέχει την εν λόγω περίθαλψη, προκειµένου
         να διασφαλισθεί, ότι η περίθαλψη είναι διαθέσιµη κατά την διάρκεια της
         προσωρινής διαµονής του ασφαλισµένου προσώπου σε άλλο κράτος µέλος.
2.       Ενδεικτικός κατάλογος των ειδών περίθαλψης που πληρούν τα κριτήρια, τα οποία
         παρατίθενται στο σηµείο 1 της παρούσας απόφασης, περιλαµβάνεται στο
         συνηµµένο παράρτηµα.
3.       Η παρούσα απόφαση αντικαθιστά την απόφαση αριθ. 163, της 31ης Μαΐου 1996.
         ∆ηµοσιεύεται στην Επίσηµη Εφηµερίδα της Ευρωπαϊκής Ένωσης.
         Ισχύει από την 1η Ιουνίου 2004.
                                                 Ο πρόεδρος της διοικητικής επιτροπής
                                                                   Tim QUIRKE
                                          ________
 ---pagebreak---  30.4.2004     EL           Επίσηµη Εφηµερίδα της Ευρωπαϊκής Ένωσης        L 160/140
                                     ΠΑΡΑΡΤΗΜΑ
                                Ενδεικτικός κατάλογος
           των ζωτικής σηµασίας ειδών περίθαλψης, για τα οποία απαιτείται,
            κατά την διάρκεια προσωρινής διαµονής σε άλλο κράτος µέλος,
          προηγούµενη συµφωνία της µονάδας, η οποία παρέχει την περίθαλψη
- αιµοκάθαρση
- οξυγονοθεραπεία


title: 2014/592/ΕΕ: Απόφαση του Ευρωπαϊκού Κοινοβουλίου, της 3ης Απριλίου 2014 , σχετικά με το κλείσιμο των λογαριασμών του Ευρωπαϊκού Οργανισμού Φαρμάκων για το οικονομικό έτος 2012

text:
               5.9.2014

               EL

               Επίσημη Εφημερίδα της Ευρωπαϊκής Ένωσης

               L 266/241

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 3ης Απριλίου 2014
   σχετικά με το κλείσιμο των λογαριασμών του Ευρωπαϊκού Οργανισμού Φαρμάκων για το οικονομικό έτος 2012
   (2014/592/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού Φαρμάκων για το οικονομικό έτος 2012,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Οργανισμού Φαρμάκων για το οικονομικό έτος 2012, που συνοδεύεται από τις απαντήσεις του Οργανισμού (1),

               —

               έχοντας υπόψη τη σύσταση του Συμβουλίου της 18ης Φεβρουαρίου 2014 (05849/2014 – C7-0054/2014),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και συγκεκριμένα το άρθρο 185,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και συγκεκριμένα το άρθρο 208,

               —

               έχοντας υπόψη τον κανονισμό (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου (4) σχετικά με τη σύσταση Ευρωπαϊκού Οργανισμού Φαρμάκων, και συγκεκριμένα το άρθρο 68,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5),

               —

               έχοντας υπόψη τον κατ’ εξουσιοδότηση κανονισμό (ΕΕ) αριθ. 1271/2013 της Επιτροπής, της 30ής Σεπτεμβρίου 2013, για τη θέσπιση του δημοσιονομικού κανονισμού-πλαισίου για τους οργανισμούς που αναφέρονται στο άρθρο 208 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (6), και ιδίως το άρθρο 108,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Περιβάλλοντος, Δημόσιας Υγείας και Ασφάλειας των Τροφίμων (A7-0227/2014),

               1.

               εγκρίνει το κλείσιμο των λογαριασμών του Ευρωπαϊκού Οργανισμού Φαρμάκων για το οικονομικό έτος 2012·

               2.

               αναθέτει στον πρόεδρό του να διαβιβάσει την παρούσα απόφαση στον εκτελεστικό διευθυντή του Ευρωπαϊκού Οργανισμού Φαρμάκων, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 365 της 13.12.2013, σ. 150.

      (2)  ΕΕ L 248 της 16.9.2002, σ. 1.

      (3)  ΕΕ L 298 της 26.10.2012, σ. 1.

      (4)  ΕΕ L 136 της 30.4.2004, σ. 1.

      (5)  ΕΕ L 357 της 31.12.2002, σ. 72.

      (6)  ΕΕ L 328 της 7.12.2013, σ. 42.


               27.9.2016

               EL

               Επίσημη Εφημερίδα της Ευρωπαϊκής Ένωσης

               C 353/108

         P8_TA(2015)0192
   Αίτηση άρσεως της κοινοβουλευτικής ασυλίας του Jérôme Lavrilleux
   Απόφαση του Ευρωπαϊκού Κοινοβουλίου της 19ης Μαΐου 2015 σχετικά με την αίτηση για την άρση της βουλευτικής ασυλίας του Jérôme Lavrilleux (2015/2014(IMM))
   (2016/C 353/17)

      Το Ευρωπαϊκό Κοινοβούλιο,

               —

               έχοντας υπόψη την αίτηση για την άρση της βουλευτικής ασυλίας του Jérôme Lavrilleux, που διαβίβασε στις 23 Δεκεμβρίου 2014 η Υπουργός Δικαιοσύνης της Γαλλίας μετά από αίτηση του Γενικού Εισαγγελέα του Εφετείου του Παρισιού, και η οποία ανακοινώθηκε στην ολομέλεια στις 15 Ιανουαρίου 2015,

               —

               αφού άκουσε τον Jérôme Lavrilleux σύμφωνα με το άρθρο 9 παράγραφος 5 του Κανονισμού του,

               —

               έχοντας υπόψη τα άρθρα 8 και 9 του πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης και το άρθρο 6 παράγραφος 2 της Πράξης της 20ής Σεπτεμβρίου 1976 σχετικά με την εκλογή των μελών του Ευρωπαϊκού Κοινοβουλίου με άμεση και καθολική ψηφοφορία,

               —

               έχοντας υπόψη τις αποφάσεις του Δικαστηρίου της Ευρωπαϊκής Ένωσης με ημερομηνία 12 Μαΐου 1964, 10 Ιουλίου 1986, 15 και 21 Οκτωβρίου 2008, 19 Μαρτίου 2010, 6 Σεπτεμβρίου 2011 και 17 Ιανουαρίου 2013 (1),

               —

               έχοντας υπόψη το άρθρο 26 του Συντάγματος της Γαλλικής Δημοκρατίας,

               —

               έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,

               —

               έχοντας υπόψη την έκθεση της Επιτροπής Νομικών Θεμάτων (A8-0152/2015),

               A.

               λαμβάνοντας υπόψη ότι ο Γενικός Εισαγγελέας του Εφετείου του Παρισιού έχει ζητήσει την άρση της βουλευτικής ασυλίας του Jérôme Lavrilleux, βουλευτή του Ευρωπαϊκού Κοινοβουλίου, σε σχέση με εκκρεμούσα δικαστική έρευνα για τις κατηγορίες της νόθευσης εγγράφου, της απιστίας, της απόπειρας απάτης, της συμμετοχής στις πράξεις αυτές και της παρασιώπησης των αδικημάτων αυτών καθώς και της παράνομης χρηματοδότησης προεκλογικής εκστρατείας, της συμμετοχής στην πράξη αυτή και της παρασιώπησης του αδικήματος αυτού· και λαμβάνοντας υπόψη ότι οι γάλλοι δικαστές θα επιθυμούσαν, στο πλαίσιο αυτό, να λάβουν ένα στερητικό ή περιοριστικό της ελευθερίας μέτρο κατά του Jérôme Lavrilleux·

               Β.

               λαμβάνοντας υπόψη ότι το άρθρο 9 του πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης ορίζει ότι οι βουλευτές απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του Κοινοβουλίου της χώρας τους·

               Γ.

               λαμβάνοντας υπόψη ότι το άρθρο 26 παράγραφοι 2 και 3 του Γαλλικού Συντάγματος ορίζει ότι ουδέν μέλος του Κοινοβουλίου συλλαμβάνεται για κακούργημα ή πλημμέλημα ούτε υπόκειται σε μέτρο στερητικό ή περιοριστικό της ελευθερίας του χωρίς την άδεια του Προεδρείου της Συνέλευσης της οποίας είναι μέλος· ότι η άδεια αυτή δεν απαιτείται σε περίπτωση αυτόφωρου κακουργήματος ή πλημμελήματος ή τελεσίδικης καταδίκης· και ότι η Συνέλευση μπορεί να ζητήσει την αναστολή κράτησης, στερητικού ή περιοριστικού της ελευθερίας μέτρου ή δικαστικής διαδικασίας κατά ενός εκ των μελών της.

               Δ.

               λαμβάνοντας υπόψη ότι ο Jérôme Lavrilleux είναι ύποπτος συμμετοχής σε έκδοση εικονικών τιμολογίων για δαπάνες προεκλογικής εκστρατείας·

               Ε.

               λαμβάνοντας υπόψη ότι άρση της ασυλίας του Jérôme Lavrilleux θα πρέπει να υπόκειται στους όρους που προβλέπει το άρθρο 9 παράγραφος 6 του Κανονισμού·

               ΣΤ.

               λαμβάνοντας υπόψη ότι οι αποδιδόμενες στον Jérôme Lavrilleux κατηγορίες δεν σχετίζονται με τη θέση του ως βουλευτή του Ευρωπαϊκού Κοινοβουλίου αλλά έχουν προκύψει από την προηγούμενη θέση του ως αναπληρωτή διευθυντή προεκλογικής εκστρατείας κατά την τελευταία προεδρική εκλογή στη Γαλλία·

               Ζ.

               λαμβάνοντας υπόψη ότι η δίωξη δεν αφορά γνώμες ή ψήφους δοθείσες από τον Jérôme Lavrilleux ως βουλευτή του Ευρωπαϊκού Κοινοβουλίου κατά την άσκηση των καθηκόντων του κατά την έννοια του άρθρου 8 του πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης·

               Η.

               λαμβάνοντας υπόψη ότι το Κοινοβούλιο δεν έχει διαπιστώσει ενδείξεις περί fumus persecutionis, δηλαδή, μια αποχρώσα και συγκεκριμένη υπόνοια ότι η διαδικασία αυτή αποσκοπεί στο να παρακωλύσει την πολιτική δραστηριότητα του βουλευτή·

               1.

               αποφασίζει να άρει την βουλευτική ασυλία του Jérôme Lavrilleux·

               2.

               αναθέτει στον Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής στην αρμόδια αρχή της Γαλλικής Δημοκρατίας και στον Jérôme Lavrilleux.

      (1)  Απόφαση της 12ης Μαΐου 1964 στην υπόθεση 101/63, Wagner/Fohrmann και Krier (Ελληνική ειδική έκδοση, σελ. 1089)· απόφαση της 10ης Ιουλίου 1986 στην υπόθεση 149/85, Wybot/Faure και άλλων (Συλλογή 1986, σελ. 2391)· απόφαση της 15ης Οκτωβρίου 2008 στην υπόθεση T-345/05, Mote/Parlement (Συλλογή 2008, σελ. II-2849)· απόφαση της 21ης Οκτωβρίου 2008 στις συνεκδικασθείσες υποθέσεις C-200/07 και C-201/07, Marra/De Gregorio και Clemente (Συλλογή 2008, σελ. I-7929)· απόφαση της 19ης Μαρτίου 2010 στην υπόθεση T-42/06, Gollnisch/Parlement (Συλλογή 2010, σελ. II-1135)· απόφαση της 6ης Σεπτεμβρίου 2011 στην υπόθεση C-163/10, Patriciello (Συλλογή 2011, σελ. I-7565)· απόφαση της 17ης Ιανουαρίου 2013 στις συνεκδικασθείσες υποθέσεις T-346/11 και T-347/11, Gollnisch/Parliament (Συλλογή 2013).


title: Απόφαση (ΕΕ, Ευρατόμ) 2017/1606 του Ευρωπαϊκού Κοινοβουλίου, της 27ης Απριλίου 2017, σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2015, τμήμα III — Επιτροπή και εκτελεστικοί οργανισμοί

text:
               29.9.2017

               EL

               Επίσημη Εφημερίδα της Ευρωπαϊκής Ένωσης

               L 252/26

         ΑΠΌΦΑΣΗ (ΕΕ, Ευρατόμ) 2017/1606 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 27ης Απριλίου 2017
   σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2015, τμήμα III — Επιτροπή και εκτελεστικοί οργανισμοί
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2015 (1),

               —

               έχοντας υπόψη τους ενοποιημένους ετήσιους λογαριασμούς της Ευρωπαϊκής Ένωσης για το οικονομικό έτος 2015 [COM(2016) 475 — C8-0269/2016] (2),

               —

               έχοντας υπόψη την έκθεση της Επιτροπής σχετικά με τη συνέχεια που δόθηκε στην απαλλαγή για το οικονομικό έτος 2014 [COM(2016) 674] και τα υπηρεσιακά έγγραφα εργασίας της Επιτροπής που τη συνοδεύουν [SWD(2016) 338, SWD(2016) 339],

               —

               έχοντας υπόψη την ετήσια έκθεση του 2015 για τη διαχείριση και τις επιδόσεις του προϋπολογισμού της ΕΕ [COM(2016) 446],

               —

               έχοντας υπόψη την ετήσια έκθεση της Επιτροπής προς την αρμόδια για την απαλλαγή αρχή σχετικά με τους εσωτερικούς ελέγχους που πραγματοποιήθηκαν το 2015 [COM(2016) 628] και το υπηρεσιακό έγγραφο εργασίας της Επιτροπής που τη συνοδεύει [SWD(2016) 322],

               —

               έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2015, που συνοδεύεται από τις απαντήσεις των οργάνων (3), και τις ειδικές εκθέσεις του Ελεγκτικού Συνεδρίου,

               —

               έχοντας υπόψη τη δήλωση αξιοπιστίας (4) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, την οποία ενεχείρισε το Ελεγκτικό Συνέδριο για το οικονομικό έτος 2015, σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τη σύσταση του Συμβουλίου, της 21ης Φεβρουαρίου 2017, σχετικά με την απαλλαγή της Επιτροπής όσον αφορά την εκτέλεση του προϋπολογισμού για το οικονομικό έτος 2015 [05876/2017 — C8-0037/2017],

               —

               έχοντας υπόψη τα άρθρα 317, 318 και 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη το άρθρο 106α της Συνθήκης για την ίδρυση της Ευρωπαϊκής Κοινότητος Ατομικής Ενεργείας,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (5), και ιδίως τα άρθρα 62, 164, 165 και 166,

               —

               έχοντας υπόψη το άρθρο 93 και το παράρτημα IV του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τις γνωμοδοτήσεις των άλλων ενδιαφερόμενων επιτροπών (A8-0150/2017),

               Α.

               λαμβάνοντας υπόψη ότι, δυνάμει του άρθρου 17 παράγραφος 1 της Συνθήκης για την Ευρωπαϊκή Ένωση, η Επιτροπή εκτελεί τον προϋπολογισμό και διαχειρίζεται τα προγράμματα και το πράττει, δυνάμει του άρθρου 317 της Συνθήκης για τη λειτουργία της Ευρωπαϊκής Ένωσης, σε συνεργασία με τα κράτη μέλη με δική της ευθύνη, σύμφωνα με την αρχή της χρηστής δημοσιονομικής διαχείρισης·

               1.

               χορηγεί απαλλαγή στην Επιτροπή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2015·

               2.

               εκθέτει τις παρατηρήσεις του στο ψήφισμα που αποτελεί αναπόσπαστο μέρος των αποφάσεων σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2015, τμήμα III — Επιτροπή και εκτελεστικοί οργανισμοί, καθώς και στο ψήφισμά του της 27ης Απριλίου 2017 σχετικά με τις ειδικές εκθέσεις του Ελεγκτικού Συνεδρίου στο πλαίσιο της απαλλαγής στην Επιτροπή για το οικονομικό έτος 2015 (6)·

               3.

               αναθέτει στον πρόεδρό του να διαβιβάσει την παρούσα απόφαση, καθώς και το ψήφισμα που αποτελεί αναπόσπαστο μέρος της, στο Συμβούλιο, στην Επιτροπή και στο Ελεγκτικό Συνέδριο, καθώς και στα εθνικά κοινοβούλια και στα εθνικά και περιφερειακά όργανα ελέγχου των κρατών μελών, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Antonio TAJANI

            Ο Γενικός Γραμματέας

         Klaus WELLE

      (1)  ΕΕ L 69 της 13.3.2015.

      (2)  ΕΕ C 380 της 14.10.2016, σ. 1.

      (3)  ΕΕ C 375 της 13.10.2016, σ. 1.

      (4)  ΕΕ C 380 της 14.10.2016, σ. 147.

      (5)  ΕΕ L 298 της 26.10.2012, σ. 1.

      (6)  Κείμενα που εγκρίθηκαν την ημερομηνία αυτή, P8_TA(2017)0144 (βλέπε σελίδα 66 της παρούσας Επίσημης Εφημερίδας).


title: Απόφαση (ΕΕ) 2016/2154 του Ευρωπαϊκού Κοινοβουλίου, της 27ης Οκτωβρίου 2016, σχετικά με την απαλλαγή όσον αφορά την εκτέλεση του προϋπολογισμού της κοινής επιχείρησης ENIAC για το οικονομικό έτος 2014

text:
               8.12.2016

               EL

               Επίσημη Εφημερίδα της Ευρωπαϊκής Ένωσης

               L 333/54

         ΑΠΌΦΑΣΗ (ΕΕ) 2016/2154 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 27ης Οκτωβρίου 2016
   σχετικά με την απαλλαγή όσον αφορά την εκτέλεση του προϋπολογισμού της κοινής επιχείρησης ENIAC για το οικονομικό έτος 2014
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς της κοινής επιχείρησης ENIAC για το οικονομικό έτος 2014,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς της κοινής επιχείρησης ENIAC για το οικονομικό έτος 2014, που συνοδεύεται από τις απαντήσεις της κοινής επιχείρησης (1),

               —

               έχοντας υπόψη τη δήλωση αξιοπιστίας (2) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, την οποία χορήγησε το Ελεγκτικό Συνέδριο για το οικονομικό έτος 2014, σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τη σύσταση του Συμβουλίου, της 12ης Φεβρουαρίου 2016, σχετικά με τη χορήγηση απαλλαγής στην κοινή επιχείρηση για την εκτέλεση του προϋπολογισμού για το οικονομικό έτος 2014 (05587/2016 — C8-0058/2016),

               —

               έχοντας υπόψη την απόφασή του της 28ης Απριλίου 2016 (3), με την οποία αναβάλλεται η απόφαση χορήγησης απαλλαγής για το οικονομικό έτος 2014, και τις απαντήσεις του εκτελεστικού διευθυντή της κοινής επιχείρησης ECSEL (πρώην κοινή επιχείρηση ENIAC και κοινή επιχείρηση ARTEMIS),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (4), και ιδίως το άρθρο 209,

               —

               έχοντας υπόψη τον κανονισμό (ΕΚ) αριθ. 72/2008 του Συμβουλίου, της 20ής Δεκεμβρίου 2007, για τη σύσταση της κοινής επιχείρησης ENIAC (5),

               —

               έχοντας υπόψη τον κανονισμό (ΕΕ) αριθ. 561/2014 του Συμβουλίου, της 6ης Μαΐου 2014, για τη σύσταση της κοινής επιχείρησης ECSEL (6), και ιδίως το άρθρο 12,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (7),

               —

               έχοντας υπόψη τον κατ' εξουσιοδότηση κανονισμό (ΕΕ) αριθ. 110/2014 της Επιτροπής, της 30ής Σεπτεμβρίου 2013, σχετικά με τον πρότυπο δημοσιονομικό κανονισμό για τους οργανισμούς που αφορούν συμπράξεις δημόσιου και ιδιωτικού τομέα, που αναφέρονται στο άρθρο 209 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (8),

               —

               έχοντας υπόψη το άρθρο 94 και το παράρτημα V του κανονισμού του,

               —

               έχοντας υπόψη τη δεύτερη έκθεση της Επιτροπής Ελέγχου του Προϋπολογισμού (A8-0264/2016),

               1.

               χορηγεί απαλλαγή στον εκτελεστικό διευθυντή της κοινής επιχείρησης ECSEL (πρώην κοινή επιχείρηση ENIAC και κοινή επιχείρηση ARTEMIS) όσον αφορά την εκτέλεση του προϋπολογισμού της κοινής επιχείρησης ENIAC για το οικονομικό έτος 2014·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος της στον εκτελεστικό διευθυντή της κοινής επιχείρησης ECSEL (πρώην κοινή επιχείρηση ENIAC και κοινή επιχείρηση ARTEMIS), στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 422 της 17.12.2015, σ. 25.

      (2)  ΕΕ C 422 της 17.12.2015, σ. 26.

      (3)  ΕΕ L 246 της 14.9.2016, σ. 432.

      (4)  ΕΕ L 298 της 26.10.2012, σ. 1.

      (5)  ΕΕ L 30 της 4.2.2008, σ. 21.

      (6)  ΕΕ L 169 της 7.6.2014, σ. 152.

      (7)  ΕΕ L 357 της 31.12.2002, σ. 72.

      (8)  ΕΕ L 38 της 7.2.2014, σ. 2.


title: Απόφαση του Συμβουλίου, της 25ης Μαΐου 2007 , για τον διορισμό δύο ολλανδών μελών της Ευρωπαϊκής Οικονομικής και Κοινωνικής Επιτροπής

text:
               2.6.2007

               EL

               Επίσημη Εφημερίδα της Ευρωπαϊκής Ένωσης

               C 122/1

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 25ης Μαΐου 2007
   για τον διορισμό δύο ολλανδών μελών της Ευρωπαϊκής Οικονομικής και Κοινωνικής Επιτροπής
   (2007/C 122/01)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη Συνθήκη για την Ίδρυση της Ευρωπαϊκής Κοινότητας, και ιδίως το άρθρο 259,
   τη Συνθήκη για την Ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 167,
   την απόφαση 2006/651/ΕΚ, Ευρατόμ του Συμβουλίου, της 15ης Σεπτεμβρίου 2006, για τον διορισμό των βέλγων, ελλήνων, ιρλανδών, κυπρίων, ολλανδών, πολωνών, πορτογάλων, φιλανδών, σουηδών και βρετανών, καθώς και δύο ιταλών μελών της Ευρωπαϊκής Οικονομικής και Κοινωνικής Επιτροπής (1), για την περίοδο από 21 Σεπτεμβρίου 2006 έως 20 Σεπτεμβρίου 2010,
   τις υποψηφιότητες που υπεβλήθησαν από την ολλανδική κυβέρνηση,
   τη γνώμη της Επιτροπής,
   Εκτιμώντας ότι, κατόπιν της παραιτήσεως των κ.κ. SLOOTWEG και ETTY, έχουν μείνει κενές δύο θέσεις Ολλανδών μελών της Ευρωπαϊκής Οικονομικής και Κοινωνικής Επιτροπής,
   ΑΠΟΦΑΣΙΖΕΙ:
   Άρθρο 1
   Ο κ. MEIJER και η κα VAN WEZEL διορίζονται μέλη της Ευρωπαϊκής Οικονομικής και Κοινωνικής Επιτροπής εις αντικατάσταση των κ.κ. SLOOTWEG και ETTY για το υπόλοιπο της θητείας των τελευταίων, ήτοι έως τις 20 Σεπτεμβρίου 2010.

      Άρθρο 2
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   Παράγει αποτελέσματα από την ημέρα της εκδόσεώς της.

      Έγινε στις Βρυξέλλες, στις 25 Μαΐου 2007.

            Για το Συμβούλιο

            Η Πρόεδρος

         A. SCHAVAN

      (1)  ΕΕ L 269 της 28.9.2006, σ. 13.


title: 2009/966/ΕΚ: Απόφαση της Επιτροπής, της 30ής Νοεμβρίου 2009 , για την έκδοση αποφάσεων εισαγωγής ορισμένων χημικών προϊόντων στην Κοινότητα, σύμφωνα με τον κανονισμό (ΕΚ) αριθ. 689/2008 του Ευρωπαϊκού Κοινοβουλίου και του Συμβουλίου, και για την τροποποίηση των αποφάσεων της Επιτροπής 2000/657/ΕΚ, 2001/852/ΕΚ, 2003/508/ΕΚ, 2004/382/EΚ και 2005/416/EΚ

text:
               22.12.2009

               EL

               Επίσημη Εφημερίδα της Ευρωπαϊκής Ένωσης

               L 341/14

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 30ής Νοεμβρίου 2009
   για την έκδοση αποφάσεων εισαγωγής ορισμένων χημικών προϊόντων στην Κοινότητα, σύμφωνα με τον κανονισμό (ΕΚ) αριθ. 689/2008 του Ευρωπαϊκού Κοινοβουλίου και του Συμβουλίου, και για την τροποποίηση των αποφάσεων της Επιτροπής 2000/657/ΕΚ, 2001/852/ΕΚ, 2003/508/ΕΚ, 2004/382/EΚ και 2005/416/EΚ
   (2009/966/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 689/2008 του Ευρωπαϊκού Κοινοβουλίου και του Συμβουλίου, της 17ης Ιουνίου 2008, σχετικά με τις εξαγωγές και εισαγωγές επικίνδυνων χημικών προϊόντων (1), και ιδίως το άρθρο 12 παράγραφος 1 δεύτερο εδάφιο,
   Ύστερα από διαβουλεύσεις με την επιτροπή που έχει συσταθεί δυνάμει του άρθρου 133 του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/EΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (2),
   Εκτιμώντας τα ακόλουθα:

               (1)

               Σύμφωνα με τον κανονισμό (ΕΚ) αριθ. 689/2008, η Επιτροπή αποφασίζει εξ ονόματος της Κοινότητας κατά πόσον επιτρέπονται ή όχι οι εισαγωγές στην Κοινότητα κάθε χημικού προϊόντος που υπόκειται στη διαδικασία «Συναίνεσης μετά από Ενημέρωση» (ΣΜΕ).

               (2)

               Το Πρόγραμμα των Ηνωμένων Εθνών για το Περιβάλλον (UNEP) και ο Οργανισμός Τροφίμων και Γεωργίας (FAO) έχουν οριστεί ως αρμόδιοι φορείς παροχής γραμματειακών υπηρεσιών για την εφαρμογή της διαδικασίας ΣΜΕ, που καθιερώθηκε με τη σύμβαση του Ρότερνταμ σχετικά με τη διαδικασία ΣΜΕ για ορισμένα επικίνδυνα χημικά προϊόντα και φυτοφάρμακα στο διεθνές εμπόριο, η οποία εγκρίθηκε από την Κοινότητα με την απόφαση 2006/730/ΕΚ του Συμβουλίου, της 25ης Σεπτεμβρίου 2006, για τη σύναψη, εκ μέρους της Ευρωπαϊκής Κοινότητας, της σύμβασης του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο (3).

               (3)

               Η Επιτροπή, ενεργώντας ως ορισθείσα κοινή αρχή, οφείλει να διαβιβάζει στη Γραμματεία της σύμβασης του Ρότερνταμ, εξ ονόματος της Κοινότητας και των κρατών μελών της, τις αποφάσεις για τις εισαγωγές χημικών προϊόντων που υπόκεινται στη διαδικασία ΣΜΕ.

               (4)

               Είναι αναγκαίο να αναθεωρηθούν οι προηγούμενες αποφάσεις εισαγωγής των χημικών προϊόντων αιθυλενοξείδιο, φθοροακεταμίδιο, HCH/εξαχλωροκυκλοεξάνιο (μείγμα ισομερών), λινδάνιο, methamidophos, πενταχλωροφαινόλη και τα άλατα και εστέρες της, πολυβρωμιωμένα διφαινύλια (PBB), πολυχλωριωμένα τριφαινύλια (PCT), σκευάσματα επιπαστικής σκόνης που περιέχουν συνδυασμό benomyl, carbofuran και thiram και ενώσεις υδραργύρου, ώστε να ληφθεί υπόψη η διεύρυνση της Κοινότητας την 1η Ιανουαρίου 2007 και να συνεκτιμηθούν, επίσης, οι κανονιστικές εξελίξεις στην Κοινότητα αφότου εκδόθηκαν οι αποφάσεις αυτές.

               (5)

               Η διάθεση στην αγορά και χρήση αιθυλενοξειδίου βάσει της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου, τη2 16ης Φεβρουαρίου 1998, για τη διάθεση βιοκτόνων στην αγορά (4), έχει περιοριστεί σε ορισμένους συγκεκριμένους τομείς κατ’ εφαρμογή του κανονισμού (ΕΚ) αριθ. 1451/2007 της Επιτροπής (5) σχετικά με τη δεύτερη φάση του δεκαετούς προγράμματος εργασιών που αναφέρεται στο άρθρο 16 παράγραφος 2 της οδηγίας 98/8/ΕΚ. Κατά συνέπεια, επιτρέπονται εισαγωγές μόνο για τις εν λόγω συγκεκριμένες χρήσεις. Τα κράτη μέλη μπορούν να αποφασίζουν ποιες από τις χρήσεις που επιτρέπει η οδηγία 98/8/EΚ θα εγκρίνουν στην επικράτειά τους.

               (6)

               Το φθοροακεταμίδιο, όπως επίσης η πενταχλωροφαινόλη και τα άλατα και εστέρες της δεν έχουν συμπεριληφθεί ως δραστικές ουσίες στο παράρτημα Ι της οδηγίας 91/414/ΕΟΚ του Συμβουλίου της 15ης Ιουλίου 1991 σχετικά με τη διάθεση στην αγορά φυτοπροστατευτικών προϊόντων (6), ούτε στο παράρτημα Ι, ΙΑ ή ΙΒ της οδηγίας 98/8/EΚ, με αποτέλεσμα να απαγορεύεται η χρήση των δραστικών αυτών ουσιών ως φυτοφαρμάκων. Κατά συνέπεια, απαγορεύεται η εισαγωγή φθοροακεταμιδίου και πενταχλωροφαινόλης και των αλάτων και εστέρων της για να χρησιμοποιηθούν ως φυτοφάρμακα.

               (7)

               Από την 1η Ιουλίου 2008, το methamidophos δεν περιλαμβάνεται πλέον στο παράρτημα Ι της οδηγίας 91/414/ΕΟΚ, με αποτέλεσμα να υποχρεούνται τα κράτη μέλη να ανακαλέσουν όλες τις εγκρίσεις φυτοπροστατευτικών προϊόντων που περιέχουν methamidophos και να απαγορεύεται η διάθεση στην αγορά φυτοπροστατευτικών προϊόντων που περιέχουν methamidophos. Πέραν τούτου, το methamidophos δεν προσδιορίστηκε ούτε κοινοποιήθηκε στο πλαίσιο του κοινοτικού προγράμματος αναθεώρησης για την αξιολόγηση των υπαρχουσών ουσιών βάσει της οδηγίας 98/8/ΕΚ και, επομένως, δεν επιτρέπεται να διατίθεται στην αγορά για χρήση ως βιοκτόνο.

               (8)

               Η παραγωγή, η διάθεση στην αγορά και η χρήση λινδανίου και HCH (μείγμα ισομερών) έχουν απαγορευθεί με τον κανονισμό (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τους έμμονους οργανικούς ρύπους και την τροποποίηση της οδηγίας 79/117/ΕΟΚ (7), η δε ισχύς της παρέκκλισης που είχε εγκριθεί βάσει του ίδιου κανονισμού έληξε στις 31 Δεκεμβρίου 2007. Κατά συνέπεια, απαγορεύονται από την ημερομηνία αυτή οι εισαγωγές των εν λόγω χημικών προϊόντων.

               (9)

               Απαγορεύεται η παραγωγή, διάθεση στην αγορά και χρήση εξαβρωμο-1,1'-διφαινυλίου. Πέραν τούτου, το χημικό αυτό προϊόν ανήκει στην ομάδα των PBB, η οποία περιλαμβάνεται στο παράρτημα ΙΙΙ της σύμβασης του Ρότερνταμ και υπόκειται στη διαδικασία ΣΜΕ.

               (10)

               Την 1η Ιανουαρίου 2007 η Βουλγαρία και η Ρουμανία κατέστησαν κράτη μέλη της Ευρωπαϊκής Ένωσης. Δεδομένου ότι ο κανονισμός (ΕΚ) αριθ. 1907/2006 επιτρέπει στα κράτη μέλη να εγκρίνουν συγκεκριμένες χρήσεις PCT στην επικράτειά τους, πρέπει να αναθεωρηθεί η απόφαση εισαγωγής ώστε να ληφθεί υπόψη η εθνική νομοθεσία αυτών των δύο νέων κρατών μελών.

               (11)

               Ενδείκνυται, συνεπώς, να αντικατασταθούν οι αποφάσεις εισαγωγής που αφορούν το αιθυλενοξείδιο, το φθοροακεταμίδιο, το HCH/εξαχλωροκυκλοεξάνιο (μείγμα ισομερών), το λινδάνιο, το methamidophos, την πενταχλωροφαινόλη και τα άλατα και εστέρες της, καθώς και τα PBB και PCT και οι οποίες παρατίθενται στην απόφαση 2000/657/ΕΚ της Επιτροπής, της 16ης Οκτωβρίου 2000, για την έγκριση αποφάσεων εισαγωγής στην Κοινότητα ορισμένων χημικών ουσιών σύμφωνα με τον κανονισμό (ΕΟΚ) αριθ. 2455/92 του Συμβουλίου για τις εξαγωγές και εισαγωγές ορισμένων επικίνδυνων χημικών ουσιών (8), στην απόφαση 2001/852/ΕΚ της Επιτροπής, της 19ης Νοεμβρίου 2001, για την έγκριση αποφάσεων εισαγωγής στην Κοινότητα δυνάμει του κανονισμού (ΕΟΚ) αριθ. 2455/92 του Συμβουλίου για τις εξαγωγές και εισαγωγές ορισμένων επικίνδυνων χημικών ουσιών και την τροποποίηση της απόφασης 2000/657/ΕΚ (9), στην απόφαση 2003/508/ΕΚ της Επιτροπής, της 7ης Ιουλίου 2003, για την έγκριση αποφάσεων εισαγωγής στην Κοινότητα ορισμένων χημικών προϊόντων σύμφωνα με τον κανονισμό (ΕΚ) αριθ. 304/2003 του Ευρωπαϊκού Κοινοβουλίου και του Συμβουλίου και για την τροποποίηση των αποφάσεων 2000/657/ΕΚ και 2001/852/ΕΚ (10), και στην απόφαση 2005/416/EΚ της Επιτροπής, της 19ης Μαΐου 2005, για την έγκριση αποφάσεων εισαγωγής στην Κοινότητα ορισμένων χημικών προϊόντων σύμφωνα με τον κανονισμό (ΕΚ) αριθ. 304/2003 του Ευρωπαϊκού Κοινοβουλίου και του Συμβουλίου και για την τροποποίηση των αποφάσεων 2000/657/ΕΚ, 2001/852/ΕΚ και 2003/508/ΕΚ (11).

               (12)

               Το benomyl δεν έχει συμπεριληφθεί ως δραστική ουσία στο παράρτημα Ι της οδηγίας 91/414/ΕΟΚ ούτε στο παράρτημα Ι, ΙΑ ή ΙΒ της οδηγίας 98/8/EΚ, με αποτέλεσμα να απαγορεύεται η χρήση της δραστικής αυτής ουσίας ως φυτοφαρμάκου. Κατά συνέπεια, απαγορεύεται να διατίθενται στην αγορά και να χρησιμοποιούνται ως φυτοφάρμακα σκευάσματα επιπαστικής σκόνης που περιέχουν συνδυασμό benomyl, carbofuran και thiram. Πρέπει, συνεπώς, να αντικατασταθεί η απόφαση εισαγωγής σκευασμάτων επιπαστικής σκόνης που περιέχουν συνδυασμό benomyl, carbofuran και thiram, η οποία παρατίθεται στην απόφαση 2004/382/ΕΚτης Επιτροπής, της 26ης Απριλίου 2004, για την έγκριση των αποφάσεων εισαγωγής ορισμένων χημικών ουσιών σύμφωνα με τον κανονισμό (ΕΚ) αριθ. 304/2003 του Ευρωπαϊκού Κοινοβουλίου και του Συμβουλίου (12).

               (13)

               Σύμφωνα με την οδηγία 79/117/ΕΟΚ του Συμβουλίου, της 21ης Δεκεμβρίου 1978, περί απαγορεύσεως της θέσεως σε κυκλοφορία και της χρησιμοποιήσεως φυτοφαρμακευτικών προϊόντων που περιέχουν ορισμένες δραστικές ουσίες (13), απαγορεύεται η διάθεση στην αγορά και χρήση των φυτοπροστατευτικών προϊόντων που περιέχουν ενώσεις υδραργύρου ως δραστική ουσία. Πέραν τούτου, απαγορεύεται η διάθεση στην αγορά και χρήση βιοκτόνων που περιέχουν ενώσεις υδραργύρου σύμφωνα με την οδηγία 98/8/EΚ. Ως εκ τούτου, πρέπει να αντικατασταθεί η απόφαση εισαγωγής ενώσεων υδραργύρου που δημοσιεύθηκε στην εγκύκλιο ΣΜΕ X.

               (14)

               Πρέπει, επομένως, να τροποποιηθούν αναλόγως οι αποφάσεις 2000/657/EΚ, 2001/852/EΚ, 2003/508/EΚ, 2004/382/EΚ και 2005/416/EΚ,

         ΑΠΟΦΑΣΙΖΕΙ:
   Άρθρο 1
   Οι αποφάσεις για τις εισαγωγές λινδανίου, methamidophos και πενταχλωροφαινόλης και των αλάτων και εστέρων της, οι οποίες παρατίθενται στο παράρτημα της απόφασης 2000/657/ΕΟΚ, αντικαθίστανται από τις αποφάσεις εισαγωγής που περιλαμβάνονται στα απαντητικά έντυπα για τις εισαγωγές του παραρτήματος I της παρούσας απόφασης.
   Άρθρο 2
   Η απόφαση για τις εισαγωγές αιθυλενοξειδίου, η οποία παρατίθεται στο παράρτημα Ι της απόφασης 2001/852/ΕΚ, αντικαθίσταται από την απόφαση εισαγωγής που περιλαμβάνεται στο απαντητικό έντυπο για τις εισαγωγές του παραρτήματος II της παρούσας απόφασης.
   Άρθρο 3
   Η απόφαση για τις εισαγωγές πολυβρωμιωμένων διφαινυλίων (PBB), η οποία παρατίθεται στο παράρτημα ΙΙΙ της απόφασης 2003/508/ΕΚ, αντικαθίσταται από την απόφαση εισαγωγής που περιλαμβάνεται στο απαντητικό έντυπο για τις εισαγωγές του παραρτήματος III της παρούσας απόφασης.
   Άρθρο 4
   Οι αποφάσεις για τις εισαγωγές φθοροακεταμιδίου, HCH/εξαχλωροκυκλοεξανίου (μείγμα ισομερών) και πολυχλωριωμένων τριφαινυλίων (PCT), οι οποίες παρατίθενται στο παράρτημα Ι της απόφασης 2005/416/ΕΟΚ, αντικαθίστανται από τις αποφάσεις εισαγωγής που περιλαμβάνονται στα απαντητικά έντυπα για τις εισαγωγές του παραρτήματος IV της παρούσας απόφασης.
   Άρθρο 5
   Η προσωρινή απόφαση για τις εισαγωγές σκευασμάτων επιπαστικής σκόνης που περιέχουν συνδυασμό benomyl, carbofuran και thiram, η οποία παρατίθεται στο παράρτημα ΙΙΙ της απόφασης 2004/382/ΕΚ, αντικαθίσταται από την απόφαση εισαγωγής που περιλαμβάνεται στο απαντητικό έντυπο για τις εισαγωγές του παραρτήματος V της παρούσας απόφασης.
   Άρθρο 6
   Η απόφαση για τις εισαγωγές ενώσεων υδραργύρου, η οποία δημοσιεύθηκε στην εγκύκλιο ΣΜΕ X, αντικαθίσταται από την απόφαση εισαγωγής που περιλαμβάνεται στο απαντητικό έντυπο για τις εισαγωγές του παραρτήματος VI της παρούσας απόφασης.

      Βρυξέλλες, 30 Νοεμβρίου 2009.

            Για την Επιτροπή

         Σταύρος ΔΗΜΑΣ

            Μέλος της Επιτροπής

      (1)  ΕΕ L 204 της 31.7.2008, σ. 1.

      (2)  ΕΕ L 396 της 30.12.2006, σ. 1.

      (3)  ΕΕ L 299 της 28.10.2006, σ. 23.

      (4)  ΕΕ L 123 της 24.4.1998, σ. 1.

      (5)  ΕΕ L 325 της 11.12.2007, σ. 3.

      (6)  ΕΕ L 230 της 19.8.1991, σ. 1.

      (7)  ΕΕ L 158 της 30.4.2004, σ. 7.

      (8)  ΕΕ L 275 της 27.10.2000, σ. 44.

      (9)  ΕΕ L 318 της 4.12.2001, σ. 28.

      (10)  ΕΕ L 174 της 12.7.2003, σ. 10.

      (11)  ΕΕ L 147 της 10.6.2005, σ. 1.

      (12)  ΕΕ L 144 της 30.4.2004, σ. 12.

      (13)  ΕΕ L 33 της 8.2.1979, σ. 36.

      ΠΑΡΑΡΤΗΜΑ I
      Αναθεωρημένες αποφάσεις εισαγωγής λινδανίου, methamidophos και πενταχλωροφαινόλης και των αλάτων και εστέρων της, οι οποίες αντικαθιστούν τις αποφάσεις εισαγωγής που παρατίθενται στην απόφαση 2000/657/ΕΚ

      ΠΑΡΑΡΤΗΜΑ II
      Αναθεωρημένη απόφαση εισαγωγής αιθυλενοξειδίου, η οποία αντικαθιστά την απόφαση εισαγωγής που παρατίθεται στην απόφαση 2001/852/ΕΚ

      ΠΑΡΑΡΤΗΜΑ III
      Αναθεωρημένη απόφαση εισαγωγής πολυβρωμιωμένων διφαινυλίων (PBB), η οποία αντικαθιστά την απόφαση εισαγωγής που παρατίθεται στην απόφαση 2003/508/ΕΚ

      ΠΑΡΑΡΤΗΜΑ IV
      Αναθεωρημένες αποφάσεις εισαγωγής φθοροακεταμιδίου, HCH/εξαχλωροκυκλοεξανίου (μείγμα ισομερών) και πολυχλωριωμένων τριφαινυλίων (PCT), οι οποίες αντικαθιστούν τις αποφάσεις εισαγωγής που παρατίθενται στην απόφαση 2005/416/ΕΚ

      ΠΑΡΑΡΤΗΜΑ V
      Αναθεωρημένη απόφαση εισαγωγής σκευασμάτων επιπαστικής σκόνης που περιέχουν συνδυασμό benomyl, carbofuran και thiram, η οποία αντικαθιστά την απόφαση εισαγωγής που παρατίθεται στην απόφαση 2004/382/ΕΚ

      ΠΑΡΑΡΤΗΜΑ VI
      Αναθεωρημένη απόφαση εισαγωγής ενώσεων υδραργύρου, η οποία αντικαθιστά την απόφαση εισαγωγής που δημοσιεύθηκε στην εγκύκλιο ΣΜΕ X


Απόφαση του Ευρωπαϊκού Κοινοβουλίου σχετικά με Διοργανική Συμφωνία μεταξύ του Ευρωπαϊκού Κοινοβουλίου και του Συμβουλίου όσον αφορά την πρόσβαση του Ευρωπαϊκού Κοινοβουλίου σε ευαίσθητα έγγραφα του Συμβουλίου στον τομέα της πολιτικής ασφάλειας και άμυνας (2002/2130(ACI))


66/677/EOK: Απόφαση του Συμβουλίου, της 24ης Νοεμβρίου 1966, σχετικά με την παροχή βοήθειας της Κοινότητας στους πληγέντες πληθυσμούς της Ιταλίας


title: Απόφαση (ΚΕΠΠΑ) 2016/2352 της Επιτροπής Πολιτικής και Ασφάλειας, της 7ης Δεκεμβρίου 2016, σχετικά με τον διορισμό του διοικητή αποστολής της ΕΕ για τη στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των ενόπλων δυνάμεων του Μάλι (EUTM Mali) και για την κατάργηση της απόφασης (ΚΕΠΠΑ) 2016/939 (EUTM Mali/2/2016)

text:
               21.12.2016

               EL

               Επίσημη Εφημερίδα της Ευρωπαϊκής Ένωσης

               L 348/25

         ΑΠΌΦΑΣΗ (ΚΕΠΠΑ) 2016/2352 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ
   της 7ης Δεκεμβρίου 2016
   σχετικά με τον διορισμό του διοικητή αποστολής της ΕΕ για τη στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των ενόπλων δυνάμεων του Μάλι (EUTM Mali) και για την κατάργηση της απόφασης (ΚΕΠΠΑ) 2016/939 (EUTM Mali/2/2016)
   Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 38,
   Έχοντας υπόψη την απόφαση 2013/34/ΚΕΠΠΑ του Συμβουλίου, της 17ης Ιανουαρίου 2013, για στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των ενόπλων δυνάμεων του Μάλι (EUTM Mali) (1), και ιδίως το άρθρο 5,
   Εκτιμώντας τα ακόλουθα:

               (1)

               Δυνάμει του άρθρου 5 παράγραφος 1 της απόφασης 2013/34/ΚΕΠΠΑ, το Συμβούλιο εξουσιοδότησε την Επιτροπή Πολιτικής και Ασφάλειας (ΕΠΑ), σύμφωνα με το άρθρο 38 της Συνθήκης για την Ευρωπαϊκή Ένωση, να λαμβάνει τις δέουσες αποφάσεις για την άσκηση του πολιτικού ελέγχου και της στρατηγικής διεύθυνσης της EUTM Mali, συμπεριλαμβανομένων των αποφάσεων για τον διορισμό των επόμενων διοικητών αποστολής της ΕΕ.

               (2)

               Στις 8 Ιουνίου 2016, η ΕΠΑ εξέδωσε την απόφαση (ΚΕΠΠΑ) 2016/939 (2) για τον διορισμό του ταξιάρχου Eric HARVENT ως νέου διοικητή αποστολής της ΕΕ για την EUTM Mali.

               (3)

               Το Βέλγιο συνέστησε τον διορισμό του ταξίαρχου Peter DEVOGELAERE ως νέου διοικητή αποστολής της ΕΕ για την EUTM Mali, σε αντικατάσταση του ταξίαρχου Eric HARVENT, από τις 19 Δεκεμβρίου 2016.

               (4)

               Στις 31 Οκτωβρίου 2016, η στρατιωτική επιτροπή της ΕΕ υποστήριξε την εν λόγω σύσταση.

               (5)

               Συνεπώς, η απόφαση (ΚΕΠΠΑ) 2016/939 θα πρέπει να καταργηθεί.

               (6)

               Σύμφωνα με το άρθρο 5 του πρωτοκόλλου αριθ. 22 σχετικά με τη θέση της Δανίας, το οποίο έχει προσαρτηθεί στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δε συμμετέχει στην εκπόνηση και την εφαρμογή αποφάσεων και δράσεων της Ευρωπαϊκής Ένωσης που έχουν συνέπειες στην άμυνα,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο ταξίαρχος Peter DEVOGELAERE διορίζεται διοικητής αποστολής της ΕΕ για τη στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των ενόπλων δυνάμεων του Μάλι (EUTM Mali) από τις 19 Δεκεμβρίου 2016.
   Άρθρο 2
   Η απόφαση (ΚΕΠΠΑ) 2016/939 καταργείται.
   Άρθρο 3
   Η παρούσα απόφαση αρχίζει να ισχύει στις 19 Δεκεμβρίου 2016.

      Βρυξέλλες, 7 Δεκεμβρίου 2016.

            Για την Επιτροπή Πολιτικής και Ασφάλειας

            Ο Πρόεδρος

         W. STEVENS

      (1)  ΕΕ L 14 της 18.1.2013, σ. 19.

      (2)  Απόφαση (ΚΕΠΠΑ) 2016/939 της Επιτροπής Πολιτικής και Ασφαλείας, της 8ης Ιουνίου 2016, σχετικά με τον διορισμό του διοικητή αποστολής της ΕΕ για τη στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των ενόπλων δυνάμεων του Μάλι (EUTM Mali) και για την κατάργηση της απόφασης (ΚΕΠΠΑ) 2015/2298 (EUTM Mali/1/2016) (ΕΕ L 155 της 14.6.2016, σ. 25).


title: Απόφαση του Ευρωπαϊκού Κοινοβουλίου, της 5ης Μαΐου 2010, σχετικά με την απαλλαγή όσον αφορά την εκτέλεση του προϋπολογισμού της κοινής επιχείρησης για τον ITER και την ανάπτυξη της πυρηνικής σύντηξης, για το οικονομικό έτος 2008

text:
               25.9.2010

               EL

               Επίσημη Εφημερίδα της Ευρωπαϊκής Ένωσης

               L 252/223

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 5ης Μαΐου 2010
   σχετικά με την απαλλαγή όσον αφορά την εκτέλεση του προϋπολογισμού της κοινής επιχείρησης για τον ITER και την ανάπτυξη της πυρηνικής σύντηξης, για το οικονομικό έτος 2008
   (2010/552/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τους οριστικούς ετήσιους λογαριασμούς της κοινής επιχείρησης για τον ITER και την ανάπτυξη της πυρηνικής σύντηξης, για το οικονομικό έτος 2008,
   έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της κοινής επιχείρησης για τον ITER και την ανάπτυξη της πυρηνικής σύντηξης για το οικονομικό έτος που έληξε στις 31 Δεκεμβρίου 2008, συνοδευόμενη από τις απαντήσεις της κοινής επιχείρησης (1),
   έχοντας υπόψη τη σύσταση του Συμβουλίου της 16ης Φεβρουαρίου 2010 (5829/2010 — C7-0060/2010),
   έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,
   έχοντας υπόψη την απόφαση 2007/198/Ευρατόμ του Συμβουλίου, της 27ης Μαρτίου 2007, σχετικά με την ίδρυση της κοινής επιχείρησης για τον ITER και την ανάπτυξη της πυρηνικής σύντηξης (3), και ιδίως το άρθρο 5,
   έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού που εφαρμόζεται για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 (4), και ιδίως το άρθρο 94,
   έχοντας υπόψη το άρθρο 77 και το παράρτημα VI του εσωτερικού κανονισμού του,
   έχοντας υπόψη την έκθεση της επιτροπής ελέγχου των προϋπολογισμών (A7-0094/2010),

               1.

               χορηγεί απαλλαγή στον διευθυντή της κοινής επιχείρησης για τον ITER και την ανάπτυξη της πυρηνικής σύντηξης, όσον αφορά την εκτέλεση του προϋπολογισμού της κοινής επιχείρησης για το οικονομικό έτος 2008·

               2.

               καταγράφει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος της στον διευθυντή της κοινής επιχείρησης για τον ITER και την ανάπτυξη της πυρηνικής σύντηξης, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Jerzy BUZEK

            Ο Γενικός Γραμματέας

         Klaus WELLE

      (1)  ΕΕ C 310 της 18.12.2009, σ. 1.

      (2)  ΕΕ L 248 της 16.9.2002, σ. 1.

      (3)  ΕΕ L 90 της 30.3.2007, σ. 58.

      (4)  ΕΕ L 357 της 31.12.2002, σ. 72.
    ---documentbreak---

               25.9.2010

               EL

               Επίσημη Εφημερίδα της Ευρωπαϊκής Ένωσης

               L 252/224

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 5ης Μαΐου 2010
   που περιέχει τις παρατηρήσεις οι οποίες αποτελούν αναπόσπαστο τμήμα της απόφασής του σχετικά με την απαλλαγή όσον αφορά την εκτέλεση του προϋπολογισμού της κοινής επιχείρησης για τον ITER και την ανάπτυξη της πυρηνικής σύντηξης για το οικονομικό έτος 2008
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τους οριστικούς ετήσιους λογαριασμούς της κοινής επιχείρησης για τον ITER και την ανάπτυξη της πυρηνικής σύντηξης, για το οικονομικό έτος 2008,
   έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της κοινής επιχείρησης για τον ITER και την ανάπτυξη της πυρηνικής σύντηξης για το οικονομικό έτος που έληξε στις 31 Δεκεμβρίου 2008, συνοδευόμενη από τις απαντήσεις της κοινής επιχείρησης (1),
   έχοντας υπόψη τη σύσταση του Συμβουλίου της 16ης Φεβρουαρίου 2010 (5829/2010 — C7-0060/2010),
   έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,
   έχοντας υπόψη την απόφαση 2007/198/Ευρατόμ του Συμβουλίου, της 27ης Μαρτίου 2007, σχετικά με την ίδρυση της κοινής επιχείρησης για τον ITER και την ανάπτυξη της πυρηνικής σύντηξης (3), και ιδίως το άρθρο 5,
   έχοντας υπόψη το δημοσιονομικό κανονισμό της κοινής επιχείρησης για τον ITER και την ανάπτυξη της πυρηνικής σύντηξης, που θεσπίστηκε με απόφαση του διοικητικού συμβουλίου της στις 22 Οκτωβρίου 2007 (εφεξής «δημοσιονομικός κανονισμός ITER»),
   έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού που εφαρμόζεται για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 (4) του Συμβουλίου, και ιδίως το άρθρο 94,
   έχοντας υπόψη το άρθρο 77 και το παράρτημα VI του εσωτερικού κανονισμού του,
   έχοντας υπόψη την έκθεση της επιτροπής ελέγχου των προϋπολογισμών (A7-0094/2010),

               A.

               λαμβάνοντας υπόψη ότι το Ελεγκτικό Συνέδριο δηλώνει ότι έλαβε εύλογη διαβεβαίωση όσον αφορά την αξιοπιστία των ετήσιων λογαριασμών για το οικονομικό έτος 2008 και το ότι οι υποκείμενες πράξεις είναι νόμιμες και κανονικές,

               B.

               λαμβάνοντας υπόψη ότι η κοινή επιχείρηση βρισκόταν στη φάση εκκίνησης και δεν είχε αναπτύξει πλήρως τους εσωτερικούς ελέγχους και το σύστημα οικονομικών πληροφοριών της κατά το οικονομικό έτος 2008,

               Γ

               λαμβάνοντας υπόψη ότι με βάση το άρθρο 75 του δημοσιονομικού κανονισμού ITER, η τελευταία θα έπρεπε να διαθέτει σύστημα εσωτερικού λογιστικού έλεγχου σύμφωνο προς τα σχετικά διεθνή πρότυπα,

               Δ.

               λαμβάνοντας υπόψη ότι ο δημοσιονομικός κανονισμός ITER βασίζεται στο δημοσιονομικό κανονισμό πλαίσιο που τροποποιήθηκε πρόσφατα προκειμένου να συμμορφώνεται προς τις τροποποιήσεις που υφίσταται ο γενικός δημοσιονομικός κανονισμός,

               Ε.

               λαμβάνοντας υπόψη ότι στις 28 Φεβρουαρίου 2008 ο διευθυντής της κοινής επιχείρησης υπέβαλε στο Ελεγκτικό Συνέδριο αίτηση για γνωμοδότηση σχετικά με το δημοσιονομικό κανονισμό ITER,

               ΣΤ.

               λαμβάνοντας υπόψη ότι το Ελεγκτικό Συνέδριο εξέδωσε τον Οκτώβριο του 2008 τη γνωμοδότησή του αριθ. 4/2008 σχετικά με τον εν λόγω δημοσιονομικό κανονισμό,

      Μεταφορές πιστώσεων

               1.

               επισημαίνει ότι το Ελεγκτικό Συνέδριο εντόπισε στην κατάσταση οικονομικού αποτελέσματος πλεόνασμα 57 600 000 ευρώ, που αναλογεί στο 38 % των 149 700 000 ευρώ των πληρωτέων δαπανών· υπογραμμίζει, ιδιαίτερα, ότι μέρος του πλεονάσματος αυτού (32 200 000 ευρώ) μεταφέρθηκε στο οικονομικό έτος 2009· επισημαίνει, πάντως, την απάντηση της κοινής επιχείρησης, που δίνει τη λογική εξήγηση ότι η ελλιπής εκτέλεση των συγκεκριμένων πιστώσεων οφειλόταν στο γεγονός ότι επρόκειτο για το πρώτο έτος δημοσιονομικής αυτονομίας της κοινής επιχείρησης από την Επιτροπή, καθώς και σε καθυστερήσεις στην εφαρμογή του διεθνούς οργανισμού ITER και του συνολικού προγράμματος σύντηξης της Ευρατόμ·

      Παρατυπίες στις πιστώσεις ανάληψης υποχρεώσεων

               2.

               διαπιστώνει ότι σε έξι περιπτώσεις που εξέτασε το Ελεγκτικό Συνέδριο, η κοινή επιχείρηση κοινοποίησε τις αναλήψεις υποχρεώσεων μετά την ανάληψη των σχετικών νομικών δεσμεύσεων· ζητεί, συνεπώς, από την κοινή επιχείρηση να τηρεί το δημοσιονομικό κανονισμό και στο συγκεκριμένο τομέα·

      Δημοσιονομικός κανονισμός ITER

               3.

               εκφράζει την ικανοποίησή του για το πόρισμα του Ελεγκτικού Συνεδρίου ότι ο δημοσιονομικός κανονισμός ITER βασίζεται ουσιαστικά στις αρχές του δημοσιονομικού κανονισμού πλαισίου και του γενικού δημοσιονομικού κανονισμού· διαπιστώνει, πάντως, ότι απαιτείται να τροποποιηθούν ορισμένα σημεία, ιδιαίτερα όσον αφορά τις εξαιρέσεις από τις δημοσιονομικές αρχές το ρόλο της υπηρεσίας εσωτερικού λογιστικού ελέγχου της Επιτροπής, την καθυστέρηση στην καταβολή των εισφορών των μελών, τους όρους για τη χορήγηση επιδοτήσεων και τις μεταβατικές διατάξεις που προβλέπονται από το άρθρο 133 του δημοσιονομικού κανονισμού ITER·

      Ετήσια έκθεση δραστηριοτήτων

               4.

               συνιστά ρητά στην κοινή επιχείρηση να τηρήσει τις προθεσμίες που έχουν συμφωνηθεί με το Ελεγκτικό Συνέδριο για την υποβολή της ετήσιας έκθεσης δραστηριοτήτων της·

      Συστήματα εσωτερικού ελέγχου

               5.

               συνιστά ρητά στην κοινή επιχείρηση να προβεί σε πρόσθετες εργασίες για την τεκμηρίωση των διαδικασιών και των δραστηριοτήτων στον τομέα της πληροφορικής και την ανάλυση των κινδύνων πληροφορικής·

               6.

               επισημαίνει ότι ο εσωτερικός ελεγκτής της κοινής επιχείρησης ανέλαβε καθήκοντα μόλις την 1η Ιουλίου 2009· συγχαίρει πάντως την ITER για το γεγονός ότι κατήρτισε πρόγραμμα δράσης για τη συμμόρφωση προς τα πρότυπα εσωτερικού ελέγχου και συγκρότησε ομάδα εργασίας για το συντονισμό και τον έλεγχο της εφαρμογής του· υπογραμμίζει, ακόμα, ότι η ITER όρισε υπεύθυνο προστασίας δεδομένων και ότι λήφθηκαν τα κατάλληλα μέτρα για την περαιτέρω ανάπτυξη σχεδίου επιχειρησιακής συνέχειας και ανάκτησης δεδομένων·

               7.

               επισημαίνει ότι η κοινή επιχείρηση δήλωσε πως διεξάγει αυτή τη στιγμή ανάλυση του συνόλου των σχετικών επιχειρησιακών διαδικασιών της·

               8.

               λαμβάνει υπόψη ότι το 2008 η κοινή επιχείρηση καταχώρισε έσοδα από τόκους ύψους 216 304,89 ευρώ· με βάση το κλείσιμο των λογαριασμών και το ύψος των εισπραχθέντων τόκων, συμπεραίνει ότι η κοινή επιχείρηση διαθέτει σε διαρκή βάση υψηλά ταμειακά διαθέσιμα· λαμβάνει υπόψη ότι στις 31 Δεκεμβρίου 2008 τα ταμειακά διαθέσιμα της κοινής επιχείρησης ανέρχονταν σε 58 980 569,87 ευρώ· ζητεί από την Επιτροπή να διερευνήσει τις δυνατότητες για διατήρηση ταμειακών διαθεσίμων με βάση τις ανάγκες στην κοινή επιχείρηση, και να μελετήσει, τι αλλαγές απαιτούνται ως προς την προσέγγιση, προκειμένου τα ταμειακά διαθέσιμα της κοινής επιχείρησης να διατηρούνται, σε διαρκή βάση, όσο το δυνατόν χαμηλότερα.

      (1)  ΕΕ C 310 της 18.12.2009, σ. 1.

      (2)  ΕΕ L 248 της 16.9.2002, σ. 1.

      (3)  ΕΕ L 90 της 30.3.2007, σ. 58.

      (4)  ΕΕ L 357 της 31.12.2002, σ. 72.


Avis juridique important

|

31980D1076

80/1076/ΕΟΚ, ΕΥΡΑΤΟΜ : Απόφαση του Συμβουλίου, της 17ης Νοεμβρίου 1980, περί ονομασίας ενός μέλους της Οικονομικής και Κοινωνικής Επιτροπής

Επίσημη Εφημερίδα αριθ. L 316 της 25/11/1980 σ. 0012

/* Δεν υπάρχει επίσημη ελληνική μετάφραση του εγγράφου αυτού           διότι δεν περιλαμβανόταν στην ελληνική Ειδική Έκδοση. Δεν           περιλαμβάνονταν στην ελληνική Ειδική Έκδοση:           - Πράξεις που δεν ίσχυαν πλέον την ημερομηνία προσχώρησης της           Ελλάδας (01/01/1981)           - Πράξεις που καταργήθηκαν αυτόματα κατά την προσχώρηση (π.χ.           ορισμένες συμφωνίες μεταξύ της Κοινότητας και της Ελλάδας)           - Πράξεις δεσμευτικές μόνο για τους αποδέκτες τους, που είναι           συνεπώς αυθεντικές μόνο στη γλώσσα στην οποία συντάχθηκαν           - Μη δεσμευτικές πράξεις           - Πράξεις που δεν θεωρήθηκαν αρκετά σημαντικές ώστε να           συμπεριληφθούν           - Ορισμένες πράξεις που ακυρώθηκαν κατά τη δημιουργία της Ειδικής           Έκδοσης */           /* oknogr81 */


               12.8.2016

               EL

               Επίσημη Εφημερίδα της Ευρωπαϊκής Ένωσης

               C 294/62

         P8_TA(2014)0085
   Μη διατύπωση αντίρρησης επί κατ’ εξουσιοδότηση πράξης: εφαρμογή στα προϊόντα καταγωγής ορισμένων χωρών μελών της ομάδας κρατών ΑΚΕ
   Απόφαση του Ευρωπαϊκού Κοινοβουλίου περί μη διατύπωσης αντίρρησης επί του κατ’ εξουσιοδότηση κανονισμού της Επιτροπής της 14ης Νοεμβρίου 2014 σχετικά με την τροποποίηση του παραρτήματος Ι του κανονισμού του Συμβουλίου (ΕΚ) αριθ. 1528/2007 περί εφαρμογής στα προϊόντα καταγωγής ορισμένων χωρών μελών της ομάδας κρατών Αφρικής, Καραϊβικής και Ειρηνικού (ΑΚΕ) των ρυθμίσεων που προβλέπονται στις συμφωνίες οικονομικής εταιρικής σχέσης ή στις συμφωνίες που οδηγούν στη σύναψη τέτοιων συμφωνιών (C(2014)08355 — 2014/2954(DEA))
   (2016/C 294/22)

      Το Ευρωπαϊκό Κοινοβούλιο,

               —

               έχοντας υπόψη τον κατ’ εξουσιοδότηση κανονισμό της Επιτροπής (C(2014)08355),

               —

               έχοντας υπόψη την με ημερομηνία 26 Νοεμβρίου 2014 επιστολή της Επιτροπής, διά της οποίας του ζητείται να δηλώσει ότι δεν θα διατυπώσει αντίρρηση επί του κατ’ εξουσιοδότηση κανονισμού,

               —

               έχοντας υπόψη την με ημερομηνία 5 Δεκεμβρίου 2014 επιστολή της Επιτροπής Διεθνούς Εμπορίου προς τον Πρόεδρο της Διάσκεψης των προέδρων των Επιτροπών,

               —

               έχοντας υπόψη το άρθρο 290 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ) αριθ. 1528/2007 του Συμβουλίου της 20ής Δεκεμβρίου 2007 για την εφαρμογή στα εμπορεύματα καταγωγής ορισμένων χωρών μελών της ομάδας κρατών Αφρικής, Καραϊβικής και Ειρηνικού (ΑΚΕ) των ρυθμίσεων που προβλέπονται στις συμφωνίες οικονομικής εταιρικής σχέσης ή στις συμφωνίες που οδηγούν στη σύναψη τέτοιων συμφωνιών (1), και ιδίως τα άρθρα 2 παράγραφος 2 και 24α παράγραφος 6,

               —

               έχοντας υπόψη τον κανονισμό (ΕΕ) αριθ. 527/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για την τροποποίηση του κανονισμού (EΚ) αριθ. 1528/2007 του Συμβουλίου όσον αφορά την εξαίρεση ορισμένων χωρών από τον πίνακα των περιφερειών ή κρατών που έχουν ολοκληρώσει διαπραγματεύσεις (2),

               —

               έχοντας υπόψη την σύσταση απόφασης από την Επιτροπή Διεθνούς Εμπορίου,

               —

               έχοντας υπόψη το άρθρο 105 παράγραφος 6 του Κανονισμού του,

               —

               έχοντας υπόψη ότι δεν έχει διατυπωθεί καμία αντίρρηση εντός της προθεσμίας που προβλέπεται στο άρθρο 105 παράγραφος 6 τρίτη και τέταρτη περίπτωση του Κανονισμού του, η οποία έληξε στις 16 Δεκεμβρίου 2014,

               A.

               λαμβάνοντας υπόψη ότι, σύμφωνα με τον κανονισμό (ΕΕ) αριθ. 527/2013, η Κένυα έπαψε από την 1η Οκτωβρίου 2014 να καλύπτεται από το καθεστώς πρόσβασης στην αγοράς σύμφωνα με τον κανονισμό (ΕΚ) αριθ. 1528/2007·

               Β.

               λαμβάνοντας υπόψη ότι η Κένυα, η Ευρωπαϊκή Ένωση και τα κράτη μέλη της, ολοκλήρωσαν τις διαπραγματεύσεις για τη σύναψη συμφωνίας οικονομικής εταιρικής σχέσης στις 16 Οκτωβρίου 2014·

               Γ.

               λαμβάνοντας υπόψη ότι στις 14 Νοεμβρίου 2014, η Επιτροπή ενέκρινε μια κατ’ εξουσιοδότηση πράξη για να επαναφέρει την Κένυα στο παράρτημα I του κανονισμού (ΕΚ) αριθ. 1528/2007·

               Δ.

               λαμβάνοντας υπόψη ότι η Επιτροπή έχει τονίσει ότι η απόφαση να μην προβάλει αντιρρήσεις, θα περιορίσει την ενδεχόμενη εκτροπή του εμπορίου και την απώλεια εξαγωγών στην ΕΕ, της Κένυας, μειώνοντας τις ζημίες στους τομείς παραγωγής τόνου, οπωροκηπευτικών και κομμένων ανθέων·

               1.

               δηλώνει ότι δεν διατυπώνει αντίρρηση επί του κατ’ εξουσιοδότηση κανονισμού·

               2.

               αναθέτει στον Πρόεδρό του να διαβιβάσει την παρούσα απόφαση στο Συμβούλιο και στην Επιτροπή.

      (1)  ΕΕ L 348 της 31.12.2007, σ. 1.

      (2)  ΕΕ L 165 της 18.6.2013, σ. 59.


title: Απόφαση (ΕΕ) 2016/979 του Συμβουλίου, της 20ής Μαΐου 2016, σχετικά με την προσχώρηση της Κροατίας στη σύμβαση, η οποία καταρτίστηκε βάσει του άρθρου K.3 της Συνθήκης για την Ευρωπαϊκή Ένωση, περί αμοιβαίας συνδρομής και συνεργασίας μεταξύ των τελωνειακών υπηρεσιών

text:
               18.6.2016

               EL

               Επίσημη Εφημερίδα της Ευρωπαϊκής Ένωσης

               L 161/35

         ΑΠΌΦΑΣΗ (ΕΕ) 2016/979 ΤΟΥ ΣΥΜΒΟΥΛΊΟΥ
   της 20ής Μαΐου 2016
   σχετικά με την προσχώρηση της Κροατίας στη σύμβαση, η οποία καταρτίστηκε βάσει του άρθρου K.3 της Συνθήκης για την Ευρωπαϊκή Ένωση, περί αμοιβαίας συνδρομής και συνεργασίας μεταξύ των τελωνειακών υπηρεσιών
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση,
   Έχοντας υπόψη την πράξη προσχώρησης της Κροατίας,και ιδίως το άρθρο 3 παράγραφοι 4 και 5,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Η σύμβαση, η οποία καταρτίστηκε βάσει του άρθρου Κ.3 της Συνθήκης για την Ευρωπαϊκή Ένωση περί αμοιβαίας συνδρομής και συνεργασίας μεταξύ των τελωνειακών υπηρεσιών (2) («σύμβαση»), υπογράφηκε στις Βρυξέλλες στις 18 Δεκεμβρίου 1997. Αρχίζει να ισχύει ενενήντα ημέρες μετά την κοινοποίηση της ολοκλήρωσης των συνταγματικών διαδικασιών για την έγκριση της σύμβασης από το τελευταίο κράτος που θα προβεί στη διατύπωση αυτή και το οποίο είναι μέλος της Ευρωπαϊκής Ένωσης την ημέρα που θα εκδοθεί η πράξη του Συμβουλίου για την κατάρτιση της σύμβασης.

               (2)

               Σύμφωνα με το άρθρο 32 παράγραφος 4 της σύμβασης, μέχρις ότου αρχίσει να ισχύει η σύμβαση, κάθε κράτος μέλος μπορεί να δηλώσει, κατά την κοινοποίηση που αναφέρεται στο άρθρο 32 παράγραφος 2 της σύμβασης ή οποιαδήποτε άλλη μεταγενέστερη στιγμή, ότι, από πλευράς του, η σύμβαση θα εφαρμόζεται στις σχέσεις του με τα κράτη μέλη που έχουν καταθέσει την ίδια δήλωση.

               (3)

               Το άρθρο 3 παράγραφος 4 της πράξης προσχώρησης της Κροατίας («πράξη προσχώρησης») προβλέπει ότι η Κροατία πρέπει να προσχωρήσει στις συμβάσεις και στα πρωτόκολλα που απαριθμούνται στο παράρτημα I της πράξης προσχώρησης. Οι εν λόγω συμβάσεις και τα πρωτόκολλα περιλαμβάνουν, μεταξύ άλλων, τη σύμβαση. Η σύμβαση πρόκειται να τεθεί σε ισχύ, όσον αφορά την Κροατία, κατά την ημερομηνία που θα ορίσει το Συμβούλιο.

               (4)

               Σύμφωνα με το άρθρο 3 παράγραφος 5 της πράξης προσχώρησης, το Συμβούλιο αποφασίζει να προβεί σε όλες τις προσαρμογές που απαιτούνται λόγω της προσχώρησης της Κροατίας στις συμβάσεις και πρωτόκολλα που απαριθμούνται στο παράρτημα I της πράξης προσχώρησης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η σύμβαση τίθεται σε ισχύ, ως προς την Κροατία, την πρώτη ημέρα του πρώτου μήνα μετά την ημερομηνία δημοσίευσης της παρούσας απόφασης.
   Άρθρο 2
   Το κείμενο της σύμβασης (3) στα κροατικά είναι αυθεντικό υπό τους όρους που ισχύουν και για τα κείμενα της σύμβασης σε άλλες γλώσσες.
   Άρθρο 3
   Η παρούσα απόφαση παράγει αποτελέσματα την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 20 Μαΐου 2016.

            Για το Συμβούλιο

            Ο Πρόεδρος

         K.H.D.M. DIJKHOFF

      (1)  Γνώμη της 28ης Απριλίου 2016 (δεν έχει δημοσιευθεί ακόμη στην Επίσημη Εφημερίδα).

      (2)  ΕΕ C 24 της 23.1.1998, σ. 2.

      (3)  Το κείμενο στα κροατικά έχει δημοσιευθεί στην ειδική έκδοση της Επίσημης Εφημερίδας (κεφάλαιο 19, τόμος 014, σελίδα 156).


title: Απόφαση 2012/687/ΚΕΠΠΑ του Συμβουλίου, της 6ης Νοεμβρίου 2012 , για την τροποποίηση της απόφασης 2010/413/ΚΕΠΠΑ του Συμβουλίου για περιοριστικά μέτρα κατά του Ιράν

text:
               7.11.2012

               EL

               Επίσημη Εφημερίδα της Ευρωπαϊκής Ένωσης

               L 307/82

         ΑΠΌΦΑΣΗ 2012/687/ΚΕΠΠΑ ΤΟΥ ΣΥΜΒΟΥΛΊΟΥ
   της 6ης Νοεμβρίου 2012
   για την τροποποίηση της απόφασης 2010/413/ΚΕΠΠΑ του Συμβουλίου για περιοριστικά μέτρα κατά του Ιράν
   TO ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
   Έχοντας υπόψη την απόφαση του Συμβουλίου 2010/413/ΚΕΠΠΑ, της 26ης Ιουλίου 2010, σχετικά με περιοριστικά μέτρα κατά του Ιράν (1), και ιδίως το άρθρο 23 παράγραφος 2,
   Εκτιμώντας τα ακόλουθα:

               (1)

               Στις 26 Ιουλίου 2010 το Συμβούλιο εξέδωσε την απόφαση 2010/413/ΚΕΠΠΑ.

               (2)

               Θα πρέπει να προστεθεί μια νέα οντότητα στον κατάλογο των υποκείμενων σε περιοριστικά μέτρα προσώπων και οντοτήτων, ο οποίος παρατίθεται στο παράρτημα II της απόφασης 2010/413/ΚΕΠΠΑ,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η οντότητα που περιλαμβάνεται στο παράρτημα της παρούσας απόφασης προστίθεται στο τμήμα Β του μέρους I του καταλόγου που παρατίθεται στο παράρτημα II της απόφασης 2010/413.
   Άρθρο 2
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 6 Νοεμβρίου 2012.

            Για το Συμβούλιο

            Ο Πρόεδρος

         Α. Δ. ΜΑΥΡΟΓΙΑΝΝΗΣ

      (1)  ΕΕ L 195 της 27.7.2010, σ. 39.

      ΠΑΡΑΡΤΗΜΑ

         ΟΝΤΟΤΗΤΑ ΠΟΥ ΑΝΑΦΕΡΕΤΑΙ ΣΤΟ ΑΡΘΡΟ 1

      Β.   Οντότητες

                  Επωνυμία

                  Στοιχεία ταυτοποίησης

                  Λόγοι

                  Ημερομηνία καταχώρισης

                  1.

                  National Iranian Oil Company Nederland (άλλως: NIOC Netherlands Representation Office)

                  Blaak 512, 3011 TA και Weena 333, 3013 AL Rotterdam, Netherlands.
                  Τηλ. +31 (10) 225 0177, +31 (10) 225 0308.
                  http://www.nioc-intl.com/Offices_Rotterdam.htm.

                  Θυγατρική της National Iranian Oil Company (NIOC).

                  7.11.2012


Σημαντική ανακοίνωση νομικού περιεχομένου

|

E1998C0820(04)

Έγκριση κρατικής ενίσχυσης σύμφωνα με το άρθρο 61 της συμφωνίας για τον ΕΟΧ και το άρθρο 11 της πράξης που αναφέρεται στο σημείο 1β του παραρτήματος XV της συμφωνίας για τον ΕΟΧ Απόφαση της Εποπτεύουσας Αρχής ΕΟΧ να μην εγείρει αντιρρήσεις

Επίσημη Εφημερίδα αριθ. C 263 της 20/08/1998 σ. 0006 - 0006

Έγκριση κρατικής ενίσχυσης σύμφωνα με το άρθρο 61 της συμφωνίας για τον ΕΟΧ και το άρθρο 11 της πράξης που αναφέρεται στο σημείο 1β του παραρτήματος XV της συμφωνίας για τον ΕΟΧ Απόφαση της Εποπτεύουσας Αρχής ΕΟΧ να μην εγείρει αντιρρήσεις (98/C 263/08)>ΘΕΣΗ ΠΗΝΑΚΑ>